Ελληνικό υποβρύχιο B΄ΠΠ\n2 Πολεμικές περιπολίες 1-4 (Ελλάδα)\n3 Η μακρόχρονη επισκευή του ΚΑΤΣΩΝΗΣ\n4 Πολεμικές περιπολίες 5 και 6 (Μέση Ανατολή)\n5 Η 7η και τελευταία πολεμική περιπολία του ΚΑΤΣΩΝΗΣ\n6 Η ελληνική εκδοχή της μάχης και της βύθισης του ΚΑΤΣΩΝΗΣ[Σημ. 19]\n7 Η γερμανική εκδοχή της μάχης και της βύθισης του Β.Π. Υ/Β Κατσώνης[Σημ. 25]\n8 Μετά την βύθιση\n11.2 Βιβλία και άρθρα\nΤο Βασιλικό Πλοίο υποβρύχιο ΚΑΤΣΩΝΗΣ (Υ1), όπως και το αδελφό του πλοίο Υ/Β ΠΑΠΑΝΙΚΟΛΗΣ (Υ2), ανήκε στην κλάση Κατσώνης στην οποία και έδωσε το όνομα του. Η κλάση αυτή - στην οποία κατατάσσονται μόνο δυο υποβρύχια, τα ΚΑΤΣΩΝΗΣ και ΠΑΠΑΝΙΚΟΛΗΣ - ήταν όμοια με την γαλλική κλάση υποβρυχίων "Circé" έχοντας σαν κύρια διαφορά με αυτήν το μέγεθος του πυργίσκου, ο οποίος στην κλάση "Κατσώνης" ήταν μεγαλύτερος για να χωρέσει την περιστροφική βάση του πυροβόλου των 100 χιλ.. Το ΚΑΤΣΩΝΗΣ, όπως και το αδελφό του ΠΑΠΑΝΙΚΟΛΗΣ, κατασκευάστηκε σύμφωνα με τον τύπο "Schneider-Laubeuf" ο οποίος υπήρξε και ο κύριος κατασκευαστικός τύπος των γαλλικών υποβρυχίων του μεσοπολέμου. Είχε διαστάσεις 62,5 x 5,3 x 3,6 μέτρα και εκτόπισμα 576 τόνων (ή 775 τόνων σε κατάδυση), εκινείτο δε με δυο προπέλες. Το σύστημα πρόωσης αποτελείτο από δύο κινητήρες Diesel, τύπου Schneider-Carel, ισχύος 1.300 hp (Horsepower) για κίνηση στην επιφάνεια και δύο ηλεκτροκινητήρες ισχύος 1.000 hp για κίνηση εν καταδύσει. Το σκάφος επανδρωνόταν από πλήρωμα 45 ανδρών (6 αξιωματικοί, 39 υπαξιωματικοί και ναύτες). Ο οπλισμός του αποτελείτο από έξι τορπιλοσωλήνες των 533 χιλ. (2 εσωτερικοί στην πλώρη, 2 εξωτερικοί στην πλώρη, 2 εξωτερικοί στην πρύμνη), ένα πυροβόλο των 100 χιλ. και δύο πολυβόλα. Το ΚΑΤΣΩΝΗΣ, όπως και τα υπόλοιπα πέντε υποβρύχια του στόλου, είχε υπερβεί κατά πολύ το όριο της επιχειρησιακής του δράσης, τα δέκα έτη σύμφωνα με τον κατασκευαστή του, παρέμενε όμως σε υπηρεσία λόγω του ότι ο παροπλισμός του είχε κριθεί αδύνατος, καθώς δεν υπήρχε δυνατότητα προμήθειας νέων σκαφών.\nΚαι τα έξι υποβρύχια του ελληνικού στόλου, τα οποία παραγγέλθηκαν το 1925 και το 1927 από την ελληνική κυβέρνηση στην Γαλλία, αποδείχτηκαν εκ των υστέρων ελαττωματικά καθώς εμφάνιζαν συνεχή προβλήματα και αδυναμίες όπως:\nΠολύπλοκα βοηθητικά μηχανήματα και εξαρτήματα τα οποία με την συνεχή έκθεση τους στο θαλασσινό νερό και εκτός του ανθεκτικού σκάφους, επέφεραν συνεχείς ζωτικές βλάβες με αποτέλεσμα την πλήρη έλλειψη ελέγχου του υποβρυχίου.\nΑπομόνωση του κυβερνήτη στον πυργίσκο του υποβρυχίου, με αποτέλεσμα την μη ύπαρξη επαφής με τον ύπαρχο του και την μη άμεση αντίληψη των δρώμενων εντός του σκάφους.\nΈνα από τα κύρια προβλήματα των υποβρυχίων αυτών ήταν η ελλιπής συντήρηση τους, εξαιτίας των περιορισμένων πιστώσεων που διατέθηκαν από το ελληνικό κράτος για την προμήθεια ανταλλακτικών. Όταν το καλοκαίρι του 1939 διατέθηκαν οι απαραίτητες πιστώσεις για την παραγγελία των αναγκαίων ανταλλακτικών ήταν πλέον αργά, καθώς η παραγγελία δεν ολοκληρώθηκε λόγω της κατάληψης της Γαλλίας από την ναζιστική Γερμανία το καλοκαίρι του 1940. Παρόλα τα προαναφερόμενα προβλήματα όμως όλα τα ελληνικά υποβρύχια, πλην του Υ/Β ΓΛΑΥΚΟΣ, ήταν έτοιμα να λάβουν μέρος σε επιχειρήσεις αμέσως μετά την κήρυξη του Ελληνοïταλικού Πολέμου στις 28 Οκτωβρίου 1940.\nΠολεμικές περιπολίες 1-4 (Ελλάδα)Επεξεργασία\nΜε την έναρξη του ελληνοïταλικού πολέμου το ΚΑΤΣΩΝΗΣ μαζί με τα υπόλοιπα υποβρύχια του ελληνικού στόλου - εκτός του ΓΛΑΥΚΟΣ το οποίο βρισκόταν σε συνεχή επισκευή - άρχισε τις πολεμικές του περιπολίες στο Ιόνιο Πέλαγος και στην Αδριατική. Σύμφωνα με το πολεμικό σχέδιο του Γ.Ε.Ν. δυο εκ των έξι υποβρυχίων (ΠΑΠΑΝΙΚΟΛΗΣ, ΝΗΡΕΥΣ) τέθηκαν στην διάθεση της Ν.Α.Π./1,[Σημ. 2] με κύριο στόχο την αποτροπή πιθανής απόβασης ιταλικών στρατευμάτων στα νησιά του Ιονίου και την δυτική Ελλάδα, ενώ άλλα δυο (ΚΑΤΣΩΝΗΣ, ΤΡΙΤΩΝ) τέθηκαν υπό των άμεσων διαταγών του Α.Σ.[Σημ. 3]\n1η πολεμική περιπολία, 03.11.-10.11.1940: Θαλάσσια περιοχή Αγίων Σαράντα, κυβερνήτης υποπλοίαρχος Αθανάσιος Σπανίδης. Το ΚΑΤΣΩΝΗΣ ξεκίνησε στις 16:00 της 3ης Νοεμβρίου 1940 για την πρώτη πολεμική του περιπολία στην περιοχή Ε[Σημ. 4] με κύριο σκοπό την διακοπή των εχθρικών συγκοινωνιών μεταξύ Ιταλίας και Αλβανίας. Το υποβρύχιο έφθασε στην περιοχή της περιπολίας του στις 06:30 της 6ης Νοεμβρίου 1940 και παρέμεινε για πέντε ημέρες περιπολώντας σε απόσταση 4-6 ναυτικών μιλίων από τις αλβανικές ακτές. Κατά την διάρκεια της περιπολίας του δεν κατόρθωσε να διακρίνει ή να επισημάνει με τα υδρόφωνα του κανένα εχθρικό πλοίο στην περιοχή. Ενώ κατέφθαναν καθημερινά στο Γ.Ε.Ν. πληροφορίες για ύπαρξη ιταλικών μεταγωγικών με προορισμό το λιμάνι των Αγίων Σαράντα, το αποτέλεσμα της περιπολίας του ΚΑΤΣΩΝΗΣ έδειξε ότι αυτό δεν συνέβαινε, γεγονός το οποίο οδήγησε στην συνέχεια στην κατάργηση των περιπολιών στην περιοχή Ε. Μετά το τέλος της περιπολίας του το υποβρύχιο επέστρεψε στον ναύσταθμο όπου και κατέπλευσε στις 10.11.1940.\n2η πολεμική περιπολία, 22.12.1940–04.01.1941: Αδριατική, κυβερνήτης υποπλοίαρχος Αθανάσιος Σπανίδης. Το απόγευμα της 22ας Δεκεμβρίου 1940 το ΚΑΤΣΩΝΗΣ απέπλευσε από τον ναύσταθμο, με σκοπό την εγκατάσταση επιθετικής περιπολίας στην Αδριατική. Ως τομέας της περιπολίας του είχε ορισθεί από τον Α.Δ.Υ.[Σημ. 5] η περιοχή ευρισκόμενη μεταξύ των παραλλήλων 40° 55´ και 41° 30´ Β και μεταξύ του μεσημβρινού 18° 07´ A και των αλβανικών ακτών, στην οποία εισήλθε το υποβρύχιο την νύχτα της 24ης Δεκεμβρίου. Το απόγευμα της 26ης εντόπισε ένα ατμόπλοιο πλησίον του Αγίου Ιωάννη της Μέδουα (San Giovanni di Medua, σήμερα Shëngjin, Αλβανία) στο οποίο και επιτέθηκε εξαπολύοντας τρεις τορπίλες οι οποίες όμως δεν βρήκαν τον στόχο τους. Το ιταλικό πλοίο βοηθούμενο από την μεγάλη απόσταση που το χώριζε από το υποβρύχιο, κατευθύνθηκε βορειοανατολικά με αποτέλεσμα να πλησιάσει τις γιουγκοσλαβικές ακτές και να διαφύγει αποφεύγοντας με τον τρόπο αυτό την συνέχιση της επίθεσης, η οποία έπρεπε να πραγματοποιηθεί από το ΚΑΤΣΩΝΗΣ εντός των σερβικών χωρικών υδάτων. Στις 29 Δεκεμβρίου ο ΚΑΤΣΩΝΗΣ εντόπισε ένα ακόμα φορτηγό ατμόπλοιο εναντίον του οποίου δεν κατάφερε να πραγματοποιήσει επίθεση αφενός λόγω της ατέλειας των περισκοπίων του, αφετέρου λόγω της μικρής απόστασης ανάμεσα στο ατμόπλοιο και το υποβρύχιο η οποία δεν επέτρεπε την σωστή εξαπόλυση των τορπιλών. Συνεχίζοντας ο ΚΑΤΣΩΝΗΣ την επιθετική του περιπολία στην ίδια περιοχή, εντόπισε στις 08:20 της 31ης Δεκεμβρίου 1940, σε απόσταση 10 ν.μ. βορειοδυτικά του Αγίου Ιωάννη της Μέδουα, το ιταλικό ατμόπλοιο QUINTO (531 ΚΟΧ[Σημ. 6]) εναντίον του οποίου εξαπέλυσε δυο τορπίλες από απόσταση 500 μέτρων. Οι τορπίλες, αν και διασταύρωσαν τον στόχο, δεν τον πέτυχαν πιθανώς λόγω του μικρού βυθίσματος του εχθρικού πλοίου. Βλέποντας ο κυβερνήτης του υποβρυχίου, υποπλοίαρχος Σπανίδης, το αποτέλεσμα και φοβούμενος την διαφυγή του εχθρικού πλοίου διέταξε «εξόρμηση δια πυροβόλου». Το ΚΑΤΣΩΝΗΣ ανήλθε στην επιφάνεια και καταδίωξε το QUINTO μέχρι τις γιουγκοσλαβικές ακτές βάλλοντας συνεχώς εναντίον του και καταφέρνοντας τελικά να το βυθίσει κοντά στο Αντιβάρι (Antivari, σήμερα Bar, Μαυροβούνιο). Το QUINTO[νεκρός σύνδεσμος] (πρώην FLEISS), το οποίο μετέφερε πετρέλαιο για τον ιταλικό στρατό, ήταν ένα μικρό φορτηγό πλοίο μήκους 47 και πλάτους 8 μέτρων, το οποίο είχε επιταχθεί από την Regia Marina Italiana. Ανήκε στην ναυτιλιακή εταιρεία Agricola Industriale per la Produzione Italiana di Cellulosa, με έδρα της Γένουα και το Φιούμε (σήμερα Κροατία), και είχε κατασκευαστεί το 1922 στην Ολλανδία. Αμέσως μετά την επίθεση το Υ/Β Κατσώνης εγκατέλειψε την περιοχή πλέοντας εν καταδύσει προς το Μπρίντιζι. Την επόμενη ημέρα εξήλθε από το στενό του Οτράντο και κατευθύνθηκε προς την βάση του όπου και κατέπλευσε το πρωί της 4ης Ιανουαρίου 1941. Στις 5 Ιανουαρίου 1941 ο κυβερνήτης του ΚΑΤΣΩΝΗΣ, ο οποίος κατά την διάρκεια της περιπολίας είχε λάβει τον βαθμό του πλωτάρχη, προήχθη δια βασιλικού διατάγματος σε αντιπλοίαρχο λαμβάνοντας ταυτόχρονα και το Χρυσό Αριστείο Ανδρείας. Στους τέσσερεις αξιωματικούς του υποβρυχίου απενεμήθη ο Πολεμικός Σταυρός Β΄ Τάξεως και στο υπόλοιπο πλήρωμα απενεμήθη ο Πολεμικός Σταυρός Γ΄ Τάξεως. Η βύθισης του QUINTO ανακοινώθηκε από τον ραδιοφωνικό σταθμό της Ρώμης στις 14.1.1941.\n3η πολεμική περιπολία, 14.02.–21.02.1941: Ιόνιο, αντιπλοίαρχος Α. Σπανίδης. Στις 14 Φεβρουαρίου 1941 το ΚΑΤΣΩΝΗΣ ξεκίνησε για την τρίτη πολεμική του περιπολία. Την επόμενη ημέρα και ενώ το υποβρύχιο βρισκόταν στο Ιόνιο, διαπιστώθηκε ότι ο άξονας του δεξιού κινητήρα είχε μετατοπισθεί με αποτέλεσμα την τήξη του μετάλλου αντιτριβής. Το υποβρύχιο κατέπλευσε για την επισκευή της ζημιάς στον όρμο Βαθύ της Ιθάκης όπου παρέμεινε μέχρι και την 17η Φεβρουαρίου. Το πρωί της 18ης απέπλευσε από την Ιθάκη με βόρεια πορεία, έτσι ώστε διαβαίνοντας το στενό του Οτράντο να εγκαταστήσει επιθετική περιπολία στην Αδριατική. Κατά τον πλου συνάντησε σφοδρή κακοκαιρία η οποία ανάγκασε το υποβρύχιο να κινηθεί εν καταδύσει, με σκοπό να αποφύγει τον ισχυρό κυματισμό και την μεγάλη κλίση του πλοίου. Το πρωί της 19ης Φεβρουαρίου η συνεχιζόμενη σφοδρή κακοκαιρία, σε συνδυασμό με την εξάντληση του πληρώματος λόγω συνεχούς ναυτίας και της προηγηθείσας εντατικής εργασίας για την επισκευή του άξονα, οδήγησε στο να αλάξει πορεία το υποβρύχιο και να κατευθυνθεί και πάλι στο Βαθύ της Ιθάκης. Το πρωί της 20ής Φεβρουαρίου κατευθύνθηκε προς το ακρωτήριο Δουκάτο με σκοπό να πλεύση και πάλι την νύχτα προς βορά, αλλά το απόγευμα της ίδιας ημέρας παρατηρήθηκε ανωμαλία στην ελαιοθλιπτική εγκατάσταση του υποβρυχίου η οποία οδήγησε τον Α.Δ.Υ. να ανακαλέσει το υποβρύχιο στην βάση του. Το ΚΑΤΣΩΝΗΣ κατέπλευσε στον ναύσταθμο το απόγευμα της 21ης Φεβρουαρίου 1941 χωρίς να καταφέρει να προσεγγίσει τον τομέα της περιπολίας του λόγω των βλαβών και της σφοδρής κακοκαιρίας.\n4η πολεμική περιπολία, 24.03.–02.04.1941: Αδριατική, κυβερνήτης αντιπλοίαρχος Α. Σπανίδης. Το απόγευμα της 24ης Μαρτίου 1941 το ΚΑΤΣΩΝΗΣ ξεκίνησε για την τέταρτη πολεμική του περιπολία. Το πρωί της επόμενης ημέρας διήλθε από το φράγμα της Θολής, στον Πατραϊκό, και το απόγευμα της ίδιας ημέρας διαπίστωσε βλάβη στην ελαιοθλιπτική του εγκατάσταση η οποία και επισκευάστηκε. Από την 27η Μαρτίου εγκατέστησε επιθετική περιπολία παράλληλα στα χωρικά ύδατα της Γιουγκοσλαβίας. Την 29η Μαρτίου εντόπισε μεγάλο ιστιοφόρο εναντίον του οποίου όμως δεν κατάφερε να επιτεθεί. Πλησιάζοντας τις επόμενες ημέρες στον Άγιο Ιωάννη της Μέδουα εντόπισε και πάλι ένα ιστιοφόρο στο οποίο δεν κατάφερε και πάλι να επιτεθεί λόγω της θέσης του υποβρυχίου η οποία ήταν πολύ κοντά στον όρμο εκ του οποίου είχε εξέλθει το ιστιοφόρο. Οι δυο αυτές επιθετικά αποτυχημένες εντοπίσεις και η μέχρι της στιγμής εκείνης άκαρπη περιπολία, οδήγησαν στην διακοπή της και στην επιστροφή του υποβρυχίου στην βάση του όπου κατέπλευσε το απόγευμα της 2ας Απριλίου 1941. Αυτή ήταν η τελευταία πολεμική περιπολία του ΚΑΤΣΩΝΗΣ ως σκάφος του πολεμικού στόλου στην ελεύθερη Ελλάδα. Αμέσως μετά την κήρυξη του πολέμου από την ναζιστική Γερμανία εναντίον της Ελλάδας, την πτώση του μετώπου και την επέλαση του γερμανικού στρατού, το ΚΑΤΣΩΝΗΣ, με κυβερνήτη τον αντιπλοίαρχο Αθανάσιο Σπανίδη και ύπαρχο τον πλωτάρχη Πλάτωνα Λίβα, εγκατέλειψε στις 19 Απριλίου 1941 την Αττική με προορισμό την Σούδα. Το ΚΑΤΣΩΝΗΣ ήταν ενταγμένο σε νηοπομπή μαζί με το Υ/Β ΓΛΑΥΚΟΣ, το πλωτό συνεργείο Β.Π. ΗΦΑΙΣΤΟΣ και 19 φορτηγά πλοία, η οποία συνοδευόταν από δυο βρετανικά αντιτορπιλικά και το βρετανικό καταδρομικό HMS CARLISLE. Μετά την άφιξη στην Σούδα και την ένταξη στην νηοπομπή του Β.Π. θωρηκτού ΓΕΩΡΓΙΟΣ ΑΒΕΡΩΦ, του Β.Π. Α/Τ ΚΟΥΝΤΟΥΡΙΩΤΗΣ και των τορπιλοβόλων ΑΣΠΙΣ και ΝΙΚΗ, κατευθύνθηκε στην συνέχεια προς την Αλεξάνδρεια της Αιγύπτου όπου και κατέπλευσε το απόγευμα της 23ης Απριλίου 1941.\nΗ μακρόχρονη επισκευή του ΚΑΤΣΩΝΗΣΕπεξεργασία\nΑμέσως μετά τον κατάπλου, την νύχτα της 24ης Απριλίου 1941, του αρχηγού του ελληνικού στόλου, αντιναυάρχου Επαμεινώνδα Καββαδία, στην Αλεξάνδρεια, με το αντιτορπιλικό ΒΑΣΙΛΙΣΣΑ ΟΛΓΑ, και την ανάληψη της διοίκησης των υποβρυχίων, την 15η Μαΐου 1941, από τον πλοίαρχο Αντωνόπουλο, ακολούθησε μια περίοδος ελέγχου και επισκευών όλων των υποβρυχίων του ελληνικού στόλου. Το Υ/Β Κατσώνης είχε ανάγκη μακράς επιθεώρησης και γενικής επισκευής, λόγω των διαρκών αστοχιών του καταπονημένου υλικού και της παλαιότητας του υποβρυχίου. Κάποια στιγμή μάλιστα υπήρξαν και σκέψεις περί παροπλισμού του. Για να εκτιμηθεί η κατάσταση του υποβρυχίου και να αποφασισθεί αν θα παροπλιζόταν ή όχι, ο ΚΑΤΣΩΝΗΣ πραγματοποίησε τρεις ασκήσεις τον Μάιο του ΄41, έξω από την Αλεξάνδρεια, μαζί με τα υποβρύχια ΤΡΙΤΩΝ και ΝΗΡΕΥΣ. Αν και η αρχική σκέψης περί παροπλισμού του εγκαταλείφθηκε, αποφασίσθηκε εν τούτοις να πραγματοποιηθεί γενική επιθεώρηση και επισκευή του υποβρυχίου στο Πορτ-Σουδάν, του Σουδάν, η οποία έμελλε να διαρκέσει ένα έτος. Μετά την έγκριση του βρετανού στόλαρχου ο ΚΑΤΣΩΝΗΣ απέπλευσε υπό την διοίκηση του πλωτάρχη Δημητρακόπουλου στις 30 Ιουνίου 1941, μαζί με το Β.Π. ΓΕΩΡΓΙΟΣ ΑΒΕΡΩΦ και το πλωτό συνεργείο ΗΦΑΙΣΤΟΣ, για το Πορτ-Σάιντ όπου και κατέπλευσε την 1η Ιουλίου 1941. Την επόμενη ημέρα ο ΚΑΤΣΩΝΗΣ, μαζί με τα υπόλοιπα πλοία της νηοπομπής, συνέχισε προς το Σουέζ όπου και φτάνοντας παρέμεινε για έναν περίπου μήνα.\nΤην 21η Ιουλίου, μετά από έγκριση των βρετανικών αρχών, η νηοπομπή αποτελούμενη από τα Β.Π. ΓΕΩΡΓΙΟΣ ΑΒΕΡΩΦ, ΗΦΑΙΣΤΟΣ, ΣΦΕΝΔΟΝΗ και ΚΑΤΣΩΝΗΣ απέπλευσε από το Σουέζ με τελικό προορισμό το Πορτ-Σουδάν. Αμέσως μετά τον απόπλου και λόγω του ότι οι μηχανές του υποβρυχίου θερμαίνονταν, όταν υπερέβαινε την ταχύτητα των εφτά κόμβων, ρυμουλκήθηκε από το ΓΕΩΡΓΙΟΣ ΑΒΕΡΩΦ καθ΄ όλη την διάρκεια του ταξιδιού. Στις 25 Ιουλίου 1941 η νηοπομπή έφτασε στο Πορτ-Σουδάν αφού διάνυσε 700 ναυτικά μίλια με ταχύτητα εννέα κόμβων.\nΟι επισκευαστικές εργασίες του ΚΑΤΣΩΝΗΣ άρχισαν αμέσως μετά τον κατάπλου του και εκτελέστηκαν πρωτίστως από τους μηχανικούς του πλωτού συνεργείου Β.Π. ΗΦΑΙΣΤΟΣ και τα εργοστάσια της πόλης του Πορτ-Σουδάν. Το διάστημα που το υποβρύχιο βρισκόταν στο Πορτ-Σουδάν για επισκευές, ανέλαβε στις 26.1.1942 χρέη κυβερνήτη ο αντιπλοίαρχος Βασίλης Λάσκος, ο οποίος είχε κατέλθει εκείνο το διάστημα από την Ελλάδα στην Μέση Ανατολή. Οι επισκευές που πραγματοποιήθηκαν και οι οποίες είχαν ορισθεί από ειδική επιτροπή, η οποία συνεδρίασε υπό την προεδρία του Α.Σ. υποναυάρχου Ε. Καββαδία στις 23.10.1941, συμπεριλάμβαναν την αντικατάσταση των αεροθλιπτικών και ελαιοθλιπτικών εγκαταστάσεων του υποβρυχίου, τα χιτώνια κυλίνδρων και τις κεφαλές εμβόλων, των συστοιχιών των συσσωρευτών, τους άξονες των πρωραίων πηδαλίων βάθους και την εγκατάσταση συστήματος αφανούς εκσφενδόνισης τορπιλών. Μετά την αποπεράτωση των εργασιών στις 20 Φεβρουαρίου 1942 και των δοκιμών που στην συνέχεια πραγματοποιήθηκαν στην ευρύτερη θαλάσσια περιοχή, το ΚΑΤΣΩΝΗΣ απέπλευσε στις 30.3.1942 με προορισμό το Πορτ-Σάιντ όπου και κατέπλευσε στις 4.4.1942. Ο σκοπός του ταξιδιού του στο Πορτ-Σάιντ ήταν ο δεξαμενισμός του ο οποίος λόγω καθυστέρησης πραγματοποιήθηκε στις 8 Ιουνίου 1942. Την 2α Ιουλίου 1942 και ενώ το ΚΑΤΣΩΝΗΣ εξέρχετο από την δεξαμενή, παρουσιάστηκε διαρροή σε κοινωμάτια του αριστερού θαλασσέρματος αριθ. 5. Στην προσπάθεια να πληρωθούν τα δεξιά θαλασσέρματα δόθηκε κλίση τεσσάρων μοιρών στο υποβρύχιο. Όταν αργότερα οι εργασίες στεγανοποίησης αποπερατώθηκαν και το υποβρύχιο επανήλθε σε οριζόντια θέση, διέρρευσε νερό στα θαλασσέρματα, λόγω σφάλματος στον χειρισμό των εξαεριστικών, με αποτέλεσμα την βύθιση του ΚΑΤΣΩΝΗ στο λιμάνι του Πορτ-Σάιντ. Στις 23 Ιουλίου ανελκύθηκε και ρυμουλκήθηκε στην Ισμαϊλία της Αιγύπτου, όπου υποβλήθηκε και πάλι σε γενική επιθεώρηση και επισκευή από τα εργοστάσια της εταιρείας της Διώρυγας του Σουέζ και των μηχανικών του πλωτού συνεργείου ΗΦΑΙΣΤΟΣ. Το γεγονός αυτό οδήγησε στην αχρήστευση του ΚΑΤΣΩΝΗ μέχρι το τέλος του Ιανουαρίου 1943.\nΠολεμικές περιπολίες 5 και 6 (Μέση Ανατολή)Επεξεργασία\nΜετά την αποπεράτωση των επισκευών του το ΚΑΤΣΩΝΗΣ πραγματοποίησε μια σειρά εκπαιδευτικών πλόων στην περιοχή του Πορτ-Σάιντ και την 28η Ιανουαρίου 1943 αναχώρησε με προορισμό την Βηρυτό στην οποία είχε εγκατασταθεί η βάση των ελληνικών υποβρυχίων. Την 20ή Φεβρουαρίου απέπλευσε από την Βηρυτό για την εκτέλεση ασκήσεων κατά την διάρκεια των οποίων εκδηλώθηκε πυρκαγιά στο διαμέρισμα των ηλεκτροκινητήρων, οφειλόμενη σε βραχυκύκλωμα. Μετά την επισκευή της βλάβης και την αποπεράτωση των απαιτούμενων δοκιμαστικών ασκήσεων, το υποβρύχιο ήταν και πάλι έτοιμο για την εκτέλεση πολεμικών περιπολιών.\n5η πολεμική περιπολία, 28.03.–10.04.1943: Αιγαίο, κυβερνήτης αντιπλοίαρχος Βασίλης Λάσκος. Κατά την περιπολία αυτή, η οποία διήρκεσε 408 ώρες (238 εν καταδύσει), το ΚΑΤΣΩΝΗΣ είχε αρχικά την διαταγή να αποβιβάσει στην ανατολική ακτή της Πελοποννήσου, κοντά στο Πόρτο-Φωκιανό, δυο πράκτορες με το σχετικό συνοδευτικό υλικό. Μετά την εγκατάσταση επιθετικής περιπολίας έξω από την Μήλο και στην συνέχεια την αποβίβαση των δυο πρακτόρων, το υποβρύχιο συνέχισε την περιπολία του στην περιοχή του Μαλέα.\nΤην 1η Απριλίου 1943 ο ΚΑΤΣΩΝΗΣ εντόπισε τρία πετρελαιοκίνητα και αναδυόμενος ανάγκασε δυο από αυτά να πλησιάσουν. Διαπιστώνοντας ο κυβερνήτης ότι μετέφεραν ελαιόλαδο και σταφίδα για τα λαϊκά συσσίτια της Αθήνας, αποφάσισε να μην τα βυθίσει και τα άφησε ελεύθερα.[Σημ. 7]\nΤην επόμενη ημέρα, 2.4.1943, έχοντας λάβει το υποβρύχιο πληροφορίες για ένα ιταλικό περιπολικό[Σημ. 8] το οποίο επιχειρούσε στην περιοχή, παρέμεινε ολόκληρη την ημέρα έξω από το Γύθειο περιπολώντας εν καταδύσει και αναμένοντας την εμφάνιση του εχθρικού πλοίου. Στις 18:15 εντόπισε το πλοίο, το οποίο είχε πρυμνοδετήσει παράλληλα με τον λιμένα, και προετοιμάστηκε για επίθεση. Ο κυβερνήτης του ΚΑΤΣΩΝΗ, Βασίλης Λάσκος, αναφέρεται σχετικά με την επίθεση της 2ας Απριλίου 1943 στην έκθεση της πολεμικής περιπολίας του υποβρυχίου, με αριθμό πρωτοκόλλου 44 δηλώνοντας τα εξής:\nΗ καταχώρηση της επίθεσης στο πολεμικό ημερολόγιο του γερμανικού Ναυαρχείου Νότου δεν αναφέρει μεγάλες απώλειες από την επίθεση αυτή, παρά μόνο ότι επλήγη και βυθίστηκε, σε ρηχά νερά, το ιταλικό βοηθητικό περιπολικό F.77 – TERGESTE[νεκρός σύνδεσμος] (212 ΚΟΧ). Το TERGESTE ανελκύθηκε αργότερα, επιδιορθώθηκε και εντάχθηκε και πάλι στο ιταλικό Βασιλικό Ναυτικό μέχρι την 18η Σεπτεμβρίου 1943 όπου βυθίστηκε στην Κέρκυρα κατά την διάρκεια των γερμανικών βομβαρδισμών για την κατάληψη της νήσου, δέκα ημέρες μετά την ιταλική συνθηκολόγηση.[Σημ. 9] Εν αντιθέσει με τις γερμανικές ημερολογιακές καταγραφές οι ελληνικές πηγές αναφέρουν ότι: «τορπίλη εξερράγη εις το κρηπίδωμα και ανετίναξε δύο πλοιάρια με πυρομαχικά. Η δύναμις της εκρήξεως προεκάλεσε την βύθισην του εχθρικού πλοίου και τον επί του κρηπιδώματος φόνον 20 ιταλών στρατιωτών. Τα επάκτια πυροβόλα ήνοιξαν πυρ. Οι ιταλοί επανικοβλήθησαν».[Σημ. 10]\nΤρεις ημέρες αργότερα, στις 5 Απριλίου 1943, και ενώ το ΚΑΤΣΩΝΗΣ περιπολούσε έξω από την Κύθνο, εντόπισε στις 09:30 ένα ατμόπλοιο το οποίο ερχόμενο από τον νότο έπλεε παράλληλα στις δυτικές ακτές του νησιού. Στις 10:00 εξαπέλυσε το ΚΑΤΣΩΝΗΣ, από απόσταση 400 μέτρων, δέσμη τριών τορπιλών εκ των οποίων δυο διασταύρωσαν καταφανώς τον στόχο τους. Αμέσως μετά και ενώ το πλοίο προσπαθούσε ημιβυθισμένο να πλησιάσει την ακτή για να προσαράξει, το ΚΑΤΣΩΝΗΣ αναδύθηκε και προσπάθησε με πέντε βολές του πυροβόλου του να βυθίσει το χτυπημένο ατμόπλοιο κοντά στις ακτές του κόλπου Μέριχα της Κύθνου. Αν και οι βολές δεν βρήκαν τον στόχο τους, το πλοίο βυθίστηκε σε μικρό χρονικό διάστημα, λόγω του τορπιλισμού, και σε απόσταση 200 περίπου μέτρων από την ακτή. Επρόκειτο για το μικρό ισπανικό ατμόπλοιο SAN ISIDRO LABRADOR[νεκρός σύνδεσμος] (πρώην SAN SEBASTIAN, πρ. CARMEN, πρ. GUANCHE, 253 ΚΟΧ) το οποίο αν και έφερε στο ιστίο της πρύμνης και στις δυο πλευρές του σκάφους την ουδέτερη ισπανική σημαία[Σημ. 11] τελούσε υπό την διοίκηση της Kriegsmarine. Σύμφωνα με το πολεμικό ημερολόγιο του γερμανικού Ναυαρχείου Αιγαίου, το SAN ISIDRO LABRADOR βρισκόταν εν πλω από την Σαντορίνη προς τον Πειραιά. Από τις τρεις τορπίλες μόνο η μία βρήκε τον στόχο της. Από τις άλλες δυο η μια δεν ανατινάχθηκε και βρέθηκε αργότερα, ενώ η τρίτη προσέκρουσε και ανατινάχθηκε στην ακτή. Σώθηκαν 16 επιβαίνοντες εκ των οποίων οι τρεις ήταν γυναίκες. Σύμφωνα με τις ιταλικές πηγές, θεωρήθηκαν αγνοούμενοι τρία μέλη του πληρώματος (δυο Ισπανοί και ένας Έλληνας) και από τους επιβαίνοντες ένας άντρας και τρεις γυναίκες. Αμέσως μετά την βύθιση του ισπανικού SAN ISIDRO LABRADOR το ΚΑΤΣΩΝΗΣ κατευθύνθηκε προς την Φαλκονέρα. Το βράδυ της 6ης Απριλίου αποπεράτωσε την περιπολία του και κατευθύνθηκε προς την βάση του, την Βηρυτό, όπου και κατέπλευσε την 10η Απριλίου του 1943.\nΤο ισπανικό ατμόπλοιο SAN ISIDRO LABRADOR (πρώην SAN SEBASTIAN, πρ. CARMEN, πρ. GUANCHE, 253 ΚΟΧ) στο οποίο επιτέθηκε το Β.Π. Υ/Β Κατσώνης στις 5.4.1943, με τορπίλες και το πυροβόλο του, βυθίζοντας το έξω από τον Μέριχα της Κύθνου (Foro Segunda Guerra Mondial[νεκρός σύνδεσμος]).\n6η πολεμική περιπολία, 21.05.–04.06.1943: Αιγαίο, κυβερνήτης αντιπλοίαρχος Βασίλης Λάσκος. Την 21η Μαΐου 1943 το ΚΑΤΣΩΝΗΣ ξεκίνησε για την 6η πολεμική του περιπολία. Αφού εκτέλεσε αρχικά, στις 27.5.1943, δυο ειδικές αποστολές αποβιβάσεως πρακτόρων, εγκατέστησε επιθετική περιπολία στις βόρειες Σποράδες. Στις 29.5.1943, βρισκόμενο το υποβρύχιο στο στενό Σκιάθου – Άκρας Σηπιάδος,[Σημ. 12] εντόπισε στις 16:15 ατμόπλοιο κατευθυνόμενο από τον φάρο του υφάλου «Λευτέρη» προς βορά. Το πλοίο έφερε και στις δυο του πλευρές ζωγραφισμένη την ουδέτερη ισπανική σημαία, αλλά τελούσε υπό την διοίκηση της Kriegsmarine. Στις 17:45 εξαπέλυσε δυο τορπίλες από απόσταση 800 μέτρων, εκ των οποίων το ίχνος της μίας διασταύρωσε τον στόχο. Αμέσως το εχθρικό πλοίο έστρεψε και προσάραξε στην πλησίον βρισκόμενη ακτή της Άκρας Σηπιάδος. Στις 17:48 το ΚΑΤΣΩΝΗΣ αναδύθηκε πραγματοποιώντας «εξόρμηση ομοχειρίας πυροβόλου» και βάλλοντας 36 βολές από κοντινή απόσταση ενάντια του εχθρικού στόχου. Στις 18:07 εξαπέλυσε ακόμα μια τορπίλη, με σκοπό την ολοκληρωτική καταστροφή του πλοίου, η οποία όμως αν και βρήκε τον στόχο της δεν προκάλεσε έκρηξη αλλά παρέκκλινε προς τα αριστερά καταλήγοντας στην αμμώδη ακτή. Το πλήρωμα του πλοίου, ένας Ισπανός πλοίαρχος και τέσσερις έλληνες ναύτες, περισυλλέχθηκε από το ΚΑΤΣΩΝΗΣ το οποίο στις 18:18 καταδύθηκε και αποχώρησε από τον τόπο της επίθεσης συνεχίζοντας την επιθετική του περιπολία. Σύμφωνα με την καταχώρηση του κυβερνήτη Λάσκου, στο πολεμικό ημερολόγιο του υποβρυχίου, εκτιμήθηκε ότι το μέγεθος του εχθρικού πλοίου ήταν 1.000 τόννων. Οι γερμανικές αρχειακές πηγές αναφέρουν ότι επρόκειτο για το ισπανικό ατμόπλοιο RIGEL[νεκρός σύνδεσμος] (πρώην Tercio de Montejurra, 549 ΚΟΧ)[Σημ. 13] το οποίο είχε μεταφέρει καύσιμα από την Θεσσαλονίκη στην Στυλίδα και βρισκόταν καθ΄ οδόν και πάλι προς την Θεσσαλονίκη, όταν εντοπίστηκε από τον ΚΑΤΣΩΝΗ. Πληροφορεί επιπλέον ότι οι δυο τορπίλες που εξαπέλυσε το υποβρύχιο δεν βρήκαν τον στόχο τους, αλλά ότι το RIGEL προσάραξε για να αποφύγει την βύθιση, δεχόμενο στην συνέχεια επίθεση με το πυροβόλο του ΚΑΤΣΩΝΗΣ. Σύμφωνα με την ημερολογιακή αναφορά του γερμανικού Ναυαρχείου Αιγαίου, στο πλοίο επέβαιναν 16 άτομα εκ των οποίων τα 12 σώθηκαν, ενώ ο καπετάνιος και τρία ακόμα μέλη του πληρώματος συνελήφθησαν αιχμάλωτοι από το ελληνικό υποβρύχιο, το οποίο αναγνωρίστηκε σαν τέτοιο λόγω της ελληνικής σημαίας που έφερε στον ιστό του. Τα 12 διασωθέντα μέλη του πληρώματος δέχθηκαν στην συνέχεια έλεγχο από ομάδα ανταρτών της περιοχής, οι οποίοι αφού αφαίρεσαν κάθε χρήσιμο αντικείμενο από αυτά και το πλοίο τους, τους επέτρεψαν να κατευθυνθούν με τα πόδια στον Βόλο. Ο διοικητής της γερμανικής Ναυτικής Διοίκησης Θεσσαλονίκης αναφέρει ότι μετά από πραγματογνωμοσύνη που πραγματοποιήθηκε στο RIGEL, το ναυάγιο του πλοίου βρέθηκε καμένο και επικαθήμενο σε επίπεδο βυθό, σε βάθος τεσσάρων μέτρων, έχοντας στην πρύμνη του ορατά τα σημάδια 50 επιτυχών βολών. Λόγω της σχετικά καλής κατάστασης του πλοίου αποφασίστηκε η ανέλκυση του και για τον λόγο αυτό διατάχθηκε η αποστολή του ιταλικού ρυμουλκού CITTA, με δύτες από την Λήμνο, στον τόπο του ναυαγίου. Εκτός αυτού διατάχθηκε και η αποστολή δυο πετρελαιοκίνητων του Προστατευτικού Παράκτιου Στολίσκου Μακεδονίας (Küstenschutzflottille Mazedonien) προς το RIGEL, με σκοπό να παραμείνουν εκεί προστατεύοντας το από τυχών επιθέσεις. Στις 5.6.1943 και ενώ τα δυο καΐκια του γερμανικού Προστατευτικού Παράκτιου Στολίσκου Μακεδονίας προστάτευαν το ναυάγιο του RIGEL, δέχτηκαν επίθεση από το βρετανικό υποβρύχιο HMS TAURUS το οποίο και τα βύθισε. Αν και το όνομα του ενός καϊκιού παραμένει άγνωστο, του άλλου έχει διασωθεί. Πρόκειται για το με ελληνικό πλήρωμα επιταγμένο πετρελαιοκίνητο ΑΓΙΟΣ ΓΕΩΡΓΙΟΣ (29 ΚΟΧ), Νηολόγιο Βόλου 29. Το προσαραγμένο RIGEL ανελκύθηκε αργότερα από τον γερμανικό στρατό κατοχής, επισκευάστηκε, και τέθηκε και πάλι σε υπηρεσία με το όνομα REAUMUR μέχρι την 6.6.1944 όπου τορπιλίστηκε και βυθίστηκε από το βρετανικό υποβρύχιο HMS SICKLE στο ενδεικτικό στίγμα 38° 24´ Β και 24° 35´ Α.\nΜετά την επίθεση ενάντια στο ατμόπλοιο RIGEL το ΚΑΤΣΩΝΗΣ συνέχισε την περιπολία του προς την Σκόπελο και την Αλόννησο, και στην συνέχεια κατευθύνθηκε προς την περιοχή της Ικαρίας και της Σάμου. Την 1η Ιουνίου 1943 και βρισκόμενος ο ΚΑΤΣΩΝΗΣ έξω από το Καρλόβασι της Σάμου, εντόπισε μέσα στο λιμάνι ένα μεγάλο ιταλικό ατμόπλοιο το οποίο εκτίμησε ότι υπερέβαινε τους 7.000 τόννους. Το πλοίο είχε προσδεθεί έτσι ώστε ένα μικρό μέρος του ήταν εμφανές από το άνοιγμα του λιμένα. Στις 20:15 διατάχθηκε «πολεμική έγερσης» αλλά λόγου του σκότους και των δυσκολιών λήψης «θέσης προσβολής» δεν πραγματοποιήθηκε η σχεδιασμένη επίθεση. Αφού το ΚΑΤΣΩΝΗΣ πέρασε την νύχτα στην επιφάνεια, για να φορτίσει τις συστοιχίες του, κοντά στις τουρκικές ακτές, επέστρεψε την επόμενη ημέρα, 2.6.1943, και πάλι στο Καρλόβασι παραμένοντας όλη την ημέρα εν καταδύσει και περιμένοντας την κατάλληλη ευκαιρία για να επιτεθεί. Στις 20:13 εξαπέλυσε δυο τορπίλες εκ των οποίων η μια απέκλινε της πορείας της και στην συνέχεια εξερράγη, μετά από πρόσκρουση της, στην ακτή. Η δεύτερη, αφού πέρασε το άνοιγμα του λιμανιού, κατευθύνθηκε προς τον εχθρικό στόχο χωρίς όμως να ακουστεί στην συνέχεια η αναμενόμενη έκρηξη. Σύμφωνα με τις γερμανικές καταγραφές των γερμανικών και ιταλικών ημερολογίων το πλοίο, εναντίον του οποίου ο ΚΑΤΣΩΝΗΣ εξαπέλυσε τις τορπίλες του, ήταν το ιταλικό ατμόπλοιο VERSILIA (591 ΚΟΧ) το οποίο παρέμεινε ανέπαφο από την επίθεση του υποβρυχίου. Μετά την αποτυχημένη του προσπάθεια να βυθίσει το ατμόπλοιο VERSILIA, το υποβρύχιο κατευθύνθηκε προς την Άκρα Κόρακα και από εκεί άρχισε το ταξίδι της επιστροφής προς την βάση του όπου και κατέπλευσε την 4η Ιουνίου του 1943.\nΗ 7η και τελευταία πολεμική περιπολία του ΚΑΤΣΩΝΗΣΕπεξεργασία\nΤο ανθυποβρυχιακό UJ-2101 (πρώην ελληνικό Β.Π. ναρκαλιευτικό-ναρκοθετικό ΣΤΡΥΜΩΝ) κατά την διάρκεια επιχειρήσεως στο Αιγαίο. Το πλοίο, το οποίο περιήλθε σαν πολεμική λεία στην Kriegsmarine τον Απρίλιο του 1941, βυθίστηκε βόρεια του Ηρακλείου, Κρήτης (Marine Quadrat CK 8612), την 01.06.1944 κατά την διάρκεια αεροπορικής επιδρομής συμμαχικών αεροσκαφών (35 Marauder και 21 Beaufighter) εναντίον της νηοπομπής που συνόδευε (© Archiv der Bibliothek für Zeitgeschichte – Württembergische Landesbibliothek Stuttgart)\nΣτις 20:45 της 5ης Σεπτεμβρίου 1943, τρεις ημέρες πριν την συνθηκολόγηση της Ιταλίας, το ΚΑΤΣΩΝΗΣ απέπλευσε από την βάση υποβρυχίων της Βηρυτού αφενός για να αποβιβάσει τον συνταγματάρχη Φραδέλο για μυστική αποστολή στην Εύβοια, αφετέρου για να εγκαταστήσει στην συνέχεια επιθετική πολεμική περιπολία στο βορειοδυτικό Αιγαίο. Κατευθυνόμενος ο ΚΑΤΣΩΝΗΣ προς το στενό Κάσου – Κρήτης συνάντησε άσχημες καιρικές συνθήκες και μια σειρά βλαβών[Σημ. 14] οι οποίες, αν και εν μέρει επιδιορθώθηκαν εκτός του αριστερού ηλεκτρικού κινητήρα, επηρέασαν την πορεία του έτσι ώστε να περάσει με καθυστέρηση 24 ωρών, το βράδυ της 10ης Σεπτεμβρίου, το στενό της Ικαρίας. Φτάνοντας το πρωί της 12ης Σεπτεμβρίου στις νοτιοανατολικές ακτές της Εύβοιας παρέμεινε όλη την ημέρα εν καταδύσει κατοπτεύοντας την ακτή και προσδιορίζοντας το ακριβές σημείο που θα αποβιβάζονταν ο συνταγματάρχης. Στις 21:00 της ίδιας ημέρας ο ΚΑΤΣΩΝΗΣ αναδύθηκε και με τον ένα του μόνο κινητήρα πλησίασε στην ακτή και αποβίβασε με ελαστική βάρκα τον συνταγματάρχη Φραδέλο στην στεριά.\nΚατευθυνόμενος στην συνέχεια ο ΚΑΤΣΩΝΗΣ προς την Σκύρο συνάντησε δυο μικρά ιστιοφόρα τα οποία ανάγκασε, με προειδοποιητικούς πολυβολισμούς και βολές του πυροβόλου, να σταματήσουν. Από τα πληρώματα των πλοίων πληροφορήθηκε ότι αφενός στον όρμο της Σκιάθου ελλιμενίζονταν ένα γερμανικό ναρκαλιευτικό, αφετέρου ότι από το λιμάνι της Θεσσαλονίκης αναμένετο να αποπλεύσει εντός των ημερών το από τον γερμανικό στρατό επιταγμένο γαλλικό πλοίο SINFRA[νεκρός σύνδεσμος] (4.470 ΚΟΧ).[Σημ. 15] Αφήνοντας τα ιστιοφόρα ελεύθερα το ΚΑΤΣΩΝΗΣ, αφού πέρασε το στενό Σκοπέλου – Χεληδρομίου,[Σημ. 16] συνέχισε την πορεία του προς τα βόρεια του πορθμού της Σκιάθου, κατευθυνόμενος στην περιοχή που περίμενε να περάσει το SINFRA. Στις 04:30 της 14ης Σεπτεμβρίου, και αφού το υποβρύχιο είχε παραλλάξει το βόρειο ακρωτήριο της Σκιάθου, έλαβε σήμα το οποίο διάταξε τον ΚΑΤΣΩΝΗ να κατευθυνθεί προς την Ικαρία, με σκοπό την εγκατάσταση περιπολίας, έτσι ώστε να επέμβει σε περίπτωση αποστολής γερμανικών ενισχύσεων προς την Σάμο.[Σημ. 17] Ο κυβερνήτης του υποβρυχίου, Βασίλης Λάσκος, αποφάσισε να παραμείνει εν καταδύσει κατά την διάρκεια της ημέρας στην περιοχή, περιμένοντας το SINFRA, και να κατευθυνθεί προς την Iκαρία την νύχτα βρισκόμενος εν αναδύσει.\nΌλη την ημέρα της 14ης Σεπτεμβρίου το ΚΑΤΣΩΝΗΣ παρέμεινε σε περισκοπικό βάθος περιπολώντας κοντά στις ανατολικές ακτές του Πηλίου και περιμένοντας την διέλευση του SINFRA. Το μεσημέρι εντόπισε με το περισκόπιο δυο επιπλέοντες νάρκες τις οποίες και απέφυγε. Στις 19:30 εντοπίζοντας ένα μικρό ιστιοφόρο, τεσσάρων περίπου τόνων, αναδύθηκε, επικοινώνησε μαζί του και έλαβε την πληροφορία ότι ο καπνός που εκείνη την στιγμή διακρινόταν στο βάθος του ορίζοντα, προερχόταν από μεγάλο ατμόπλοιο ερχόμενο από την Θεσσαλονίκη. Ο κυβερνήτης Λάσκος θεωρώντας ότι επρόκειτο για το SINFRA, διέταξε την άμεση κατάδυση του υποβρυχίου και την κατεύθυνση του προς το σημείο όπου είχε εμφανιστεί ο εχθρικός στόχος. Κατά την κατάδυση παρουσιάστηκε βλάβη και στον δεξιό ηλεκτρικό κινητήρα του πλοίου η οποία επισκευάστηκε πρόχειρα. Φοβούμενους ο κυβερνήτης περαιτέρω βλάβη του δεξιού κινητήρα, η οποία και θα άφηνε το υποβρύχιο ακυβέρνητο, έδωσε την διαταγή να χρησιμοποιηθεί, χωρίς κανέναν περιορισμό, και ο αριστερός ηλεκτρικός κινητήρας του σκάφους, ο οποίος είχε τεθεί εκτός λειτουργίας λόγω κακής μόνωσης. Στην συνέχεια ετοιμάσθηκαν οι πρωραίοι και πρυμναίοι τορπιλοσωλήνες, δόθηκαν οι τελευταίες οδηγίες και το υποβρύχιο τέθηκε σε θέση «πολεμικής έγερσης». Στις 20:00 διατάχθηκε ανάδυση. Η ομοχειρία του πυροβόλου πήρε θέση και έπλευσε εν επιφανεία, και με τις δύο του μηχανές, εναντίον του εχθρικού στόχου. Βρισκόμενο το υποβρύχιο σε απόσταση 2.000 μέτρων από τον εχθρικό στόχο, διέκρινε ότι αυτός αιφνίδια εξέπεμψε σήμα αναγνώρισης. Κατανοώντας ο Λάσκος ότι επρόκειτο περί εχθρικού πολεμικού πλοίου, έδωσε αμέσως διαταγή ταχείας κατάδυσης η οποία εξετελέσθη φέρνοντας τον ΚΑΤΣΩΝΗ σε περισκοπικό βάθος και έτοιμο να επιτεθεί «δια τορπιλικής προσβολής». Φοβούμενος ο Λάσκος ότι υπήρχε κίνδυνος να εισέλθει ο ΚΑΤΣΩΝΗΣ στο παραπλήσιο ναρκοπέδιο[Σημ. 18] ζήτησε εσπευσμένα πληροφορίες για την αποτύπωση του στον χάρτη. Παραμένοντας σε περισκοπικό βάθος ο ΚΑΤΣΩΝΗΣ διαπίστωσε ότι το εχθρικό πλοίο εξέπεμπε με ηχοεντοπιστική συσκευή. Το εχθρικό πλοίο - το οποίο ήταν το γερμανικό ανθυποβρυχιακό UJ-2101 (πρώην ελληνικό Β.Π. ναρκαλιευτικό-ναρκοθετικό ΣΤΡΥΜΩΝ) με κυβερνήτη τον υποπλοίαρχο Friedrich Vollheim - φθάνοντας πάνω από τον ΚΑΤΣΩΝΗ, εξαπέλυσε τρεις δέσμες βομβών βάθους, με μικρά χρονικά διαστήματα ρίψης αναμεταξύ τους.\nΗ ελληνική εκδοχή της μάχης και της βύθισης του ΚΑΤΣΩΝΗΣ[Σημ. 19]Επεξεργασία\nΗ τελευταία σελίδα από την Αναφορά της τελευταίας περιπολίας και βύθισης του Υ/Β Κατσώνης, την οποία συνέταξε και κατέθεσε στις 29.10.1943, στην Σμύρνη της Τουρκίας, ο ύπαρχος του ΚΑΤΣΩΝΗ υποπλοίαρχος Ηλίας Τσουκαλάς (Ημερολόγιο Πολέμου 1940-1944, τόμος ΙΖ, σσ. 86-94, Υπηρεσία Ιστορίας Ναυτικού)\nΟι δέσμες βομβών βάθους εξερράγησαν πλησίον του ΚΑΤΣΩΝΗ προκαλώντας σοβαρές βλάβες και ανωμαλίες.[Σημ. 20] Η αντίδραση του Λάσκου ήταν να διατάξει «γενική δίωξη», διαταγή η οποία όμως δεν επαναλήφθηκε από το κέντρο με αποτέλεσμα να μην την λάβει ο υπεύθυνος αξιωματικός. Ο Β΄ μηχανικός αντελήφθη την διαταγή απ΄ ευθείας από τον πυργίσκο και άνοιξε το επιστόμιο του γενικού εξαερισμού. Ο ύπαρχος του υποβρυχίου, Ηλίας Τσουκαλάς, θεωρώντας ότι το άνοιγμα του επιστομίου προήλθε από πρωτοβουλία του Β΄ μηχανικού το ξαναέκλεισε. Πριν όμως τελειώσει τον χειρισμό του άκουσε από τον πυργίσκο την διαταγή του κυβερνήτη «επιφάνεια – γενική εκδίωξης». Το επιστόμιο ανοίχτηκε και πάλι και το υποβρύχιο ανήλθε στην επιφάνεια. Η κάθοδος του πυργίσκου όμως, λόγω εμπλοκής της, παρουσίασε δυσκολία στο να ανοιχτεί και ανοίχτηκε μετά από μεγάλο χρονικό διάστημα με την χρήση σιδερένιου μοχλού. Μετά το άνοιγμα της καθόδου του πυργίσκου βγήκαν στην γέφυρα ο κυβερνήτης, Βασίλης Λάσκος, και μέλη του πληρώματος[Σημ. 21] καθώς και η ομοχειρία του πυροβόλου,[Σημ. 22] αμέσως δε άρχισε η τροφοδότηση του πυροβόλου με πυρομαχικά από την πυριτιδαποθήκη του πλοίου προς την γέφυρα. Μετά την απασφάλιση του πυροδοτικού μηχανισμού, το πυροβόλο του ΚΑΤΣΩΝΗ άρχισε να βάλλει εναντίον του γερμανικού ανθυποβρυχιακού το οποίο άρχισε να ανταποδίδει τα πυρά με τα δυο του πυροβόλα και όλα τα βαρειά και ελαφρά πολυβόλα που έφερε. Όπως παραστατικά αναφέρει ο ύπαρχος του Κατσώνη, υποπλοίαρχος Ηλίας Τσουκαλάς:[Σημ. 23]\nΌλοι ομού εχειρίσαμεν την κάθοδον προς άνοιγμα, αλλά μόλις ανεγείραμεν ολίγον το πώμα, το ύδωρ ήρχισεν να εισρέη αφθόνως εις το εσωτερικόν του πλοίου. Επιμείναμεν και εξακολουθήσαμε να ωθώμεν προς τα άνω, μέχρις ότου έξαφνα απηλευθερώθη η κάθοδος από το ύδωρ, καθώς το πλοίον ήρχισεν να λαμβάνη μεγάλην κλίσιν προς τα πρύμα. Εξήλθομεν τελευταίοι από το εσωτερικόν του πλοίου, ελάχιστα προτού τούτο βυθισθή. Διέκρινα την γερμανικήν κορβέτταν προβαλλομένην επί των ακτών του Πηλίου να εκσφενδονίζη από αποστάσεως 300 μέτρων τον όγκον του πυρός της, επί του βυθιζομένου υποβρυχίου, προβαλλομένου προς το μέρος της σελήνης. Αι πολύχρωμοι τροχιαί των τροχιοδεικτικών βλημάτων και αι αναλαμπούσαι εκρήξεις επί του σκάφους ήσαν τόσο πυκναί ώστε ευρισκόμενος εγγύς του υποβρυχίου και προς το μέρος της κορβέττας, υπέστην πλήθος αμυχών από τα θραύσματα εις τας χείρας και την κεφαλήν. Το πλοίον ηνορθώθη τελείως κατακορύφως, ένα βλήμα εξερράγη εις απόστασιν 50 μέτρων πλησίον μου την τελευταίαν στιγμήν επί της προεξεχούσης πρώρας η οποία απότομα εξηφανίσθη υπό την επιφάνειαν της θαλάσσης. Η ώρα ήτο 21.00/14/9. Μετά την τελείαν βύθισην του υποβρυχίου, η γερμανική κορβέττα εξηκολούθησεν επί 20 λεπτά να βάλλη συνεχώς δια των πολυβόλων κλπ., χαμηλά επί της επιφανείας της θαλάσσης, εναντίον των επιπλεόντων ναυαγών.[Σημ. 24]»\nΗ γερμανική εκδοχή της μάχης και της βύθισης του Β.Π. Υ/Β Κατσώνης[Σημ. 25]Επεξεργασία\nΣελίδα αναφοράς της 14.9.1943, από το πολεμικό ημερολόγιο του γερμανικού 21ου Στολίσκου Ανθυποβρυχιακών, η οποία συντάχθηκε από τον κυβερνήτη του ανθυποβρυχιακού πλοίου UJ-2101, υποπλοίαρχο Friedrich Vollheim, και αναφέρεται στην μάχη, τον εμβολισμό και την βύθιση του Β.Π. Υ/Β Κατσώνης (Kriegstagebuch des U-Jägers 2101 der 21 U-Jagdflottille NARA)\nΣτις 14.9.1943 και μετά την επιτυχή ολοκλήρωση της συνοδείας μιας νηοπομπής, το ανθυποβρυχιακό UJ-2101 βρισκόταν εν πλω κατά την επιστροφή του από την Θεσσαλονίκη στον Πειραιά μέσω Χαλκίδας.\nΚαιρικές συνθήκες: Άνεμος νοτιοανατολικός 1, Ύψος κύματος: 1, ελαφρά αποθαλασσία,[Σημ. 26] ελαφρά συννεφιά, πανσέληνος (μισή ώρα μετά την ανατολή της σελήνης).\n19:36[Σημ. 27] Θέση στίγματος Quadrat CK 8612. Πορεία 150 μοίρες. Διακρίνεται ένα ύποπτο πλωτό όχημα δεξιά από εμάς με πορεία 140 μοίρες. Απόσταση 7.000 περίπου μέτρα.\n19:37 Πολεμική έγερση. Το ύποπτο όχημα αναγνωρίζεται αρχικά σαν ιστιοφόρο, διακρίνεται όμως να κινείται γρήγορα, γεγονός το οποίο με ωθεί στην απόφαση να του ζητήσω αναγνωριστικό σήμα. Το αναγνωριστικό σήμα που του ζητώ δεν απαντάτε.\n19:47 Εντοπισμός[Σημ. 28] του υποβρυχίου στις 355 μοίρες και σε απόσταση 800 μέτρων. Το ανθυποβρυχιακό στρέφει προς αυτή την διόπτευση.\n19:49 Προετοιμασία δέσμης βομβών βάθους. Ο τελευταίος εντοπισμός του υποβρυχίου έδινε διόπτευση 5 μοίρες και απόσταση 350 μέτρων. Πέρασαν 27 δευτερόλεπτα από την τελευταία διόπτευση. Έναρξη ρίψης βομβών βάθους. Ρύθμιση βάθους 50 μέτρα. Ρύθμιση ρίψης 70 μέτρα. Μετά την ρίψη της πρώτης δέσμης διακρίνεται από την δεξιά πλευρά του πλοίου και σε κάθετη απόσταση 40 περίπου μέτρων, το περισκόπιο του υποβρυχίου.\nΔιαταγή: Ρύθμιση βομβών βάθους 35 μέτρα. Ρίψη της επόμενης δέσμης αποκλειστικά από την δεξιά πλευρά του πλοίου και την συσκευή κύλισης.\n19:50 Το υποβρύχιο αναδύεται στην περιοχή των εκρήξεων της δεύτερης και τρίτης δέσμης και παραμένει ακίνητο στην επιφάνεια, οριζόντια στην πορεία μας. Οι εκρήξεις των βομβών βάθους προκαλούν κατά την δεύτερη και τρίτη δέσμη, και στις τέσσερεις βόμβες βάθους, πίδακες νερού 15 έως 20 μέτρων ύψους.\nΜέσα στις γενικές ζητωκραυγές του πληρώματος, αμέσως μετά την ανάδυση του υποβρυχίου, η διαταγή δεν ακούγεται. Μόνο μετά την θαυμαστή γρηγοράδα των βολών του υποβρυχίου με το πυροβόλο του παίρνουν οι άνδρες θέση μάχης.\n19:53 Το υποβρύχιο εμβολίζεται στην πρύμνη, στο ύψος της πρυμναίας καθόδου. Κατά την διάρκεια του εμβολισμού το υποβρύχιο βάλλεται με όλα τα όπλα, συμπεριλαμβανομένων των φορητών όπλων, των πιστολιών, καθώς και την ρίψη χειροβομβίδων. Αμέσως μετά τον εμβολισμό απομάκρυνση του πλοίου κάνοντας ανάποδα. Το μηχάνημα εντοπισμού υποβρυχίων αχρηστεύθηκε κατά την διάρκεια του εμβολισμού.\n20:45 Περισυνελλέχθηκαν από την θάλασσα 1 άγγλος αξιωματικός, 1 άγγλος κελευστής και 13 άτομα, μέλη του ελληνικού πληρώματος.\n21:20 Συνέχιση της πορείας μας μετά την διαπίστωση ότι στην επιφάνεια της θάλασσας παρέμειναν μόνο επιπλέοντα πτώματα.\nΣύμφωνα με δηλώσεις των αιχμαλώτων το υποβρύχιο έβαλλε με το 10 εκατοστών πυροβόλο του 4 με 6 βολές κατά την διάρκεια του εμβολισμού ενάντια στο ανθυποβρυχιακό. Τα θραύσματα ενός τέτοιου 10 εκ. βλήματος προκάλεσαν τον τραυματισμό ολόκληρου του προσωπικού της γέφυρας.\nΚατά την διάρκεια της μάχης διακρίθηκαν οι εξής:\n1. Α΄ αξιωματικός Obersteurmann (ανώτερος πηδαλιούχος)[Σημ. 29] Eschenhorst\n2. Bootsmann[Σημ. 30] Kiel\n06:05 Τηλεγράφημα, αύξων αριθμός 82, επιχειρησιακή ώρα 2010, πολεμικό μήνυμα.[Σημ. 31]\n06:25 Τηλεγράφημα, αυξ. αριθ. 83, επιχειρησιακή ώρα 2055, προς την Διεύθυνση Ασφαλείας Πλοίων[Σημ. 32] του Ναυαρχείου Αιγαίου, από το ανθυποβρυχιακό UJ-2101.\nΤρεις βαριά και οχτώ ελαφρά τραυματισμένοι, παρακαλώ όπως αποστείλετε γιατρό στην Χαλκίδα.\nΜήνυμα Ναυαρχείου Αιγαίου: Ως αποτέλεσμα του εξοπλισμού των πλοίων του 21ου Ανθυποβρυχιακού Στολίσκου με ραδιοσταθμούς τύπου Johnson, των οποίων η απόδοση είναι μη ικανοποιητική, όπως πολλές φορές έχει αναφερθεί στο πολεμικό ημερολόγιο, έγινε δυνατόν να πραγματοποιηθεί η διαβίβαση του τηλεγραφήματος 10 ώρες μετά την μάχη.\nΚαταθέσεις των αιχμαλώτων: Σαν αποτέλεσμα των εκρήξεων των βομβών βάθους, τέθηκε αμέσως εκτός λειτουργίας όλο το ηλεκτρικό σύστημα του υποβρυχίου. Λόγω του χτυπήματος στις φιάλες πεπιεσμένου αέρα, διέρρευσε αέρας στις δεξαμενές θαλασσέρματος έτσι ώστε το υποβρύχιο αναδύθηκε από μόνο του χωρίς αυτό να ήταν επιθυμητό. Ήδη από τις εκρήξεις των βομβών βάθους είχε χτυπηθεί το κύτος πίεσης και στο υποβρύχιο υπήρχε διαρροή νερού. Ο έλληνας κυβερνήτης του υποβρυχίου έπεσε στο πεδίο της μάχης μετά από βολές που δέχτηκε στο στήθος. Με τον ίδιο τρόπο έπεσε και η ομοχειρία του πυροβόλου καθώς και το προσωπικό της γέφυρας. Οι αιχμάλωτοι βρίσκονταν κατά την διάρκεια της μάχης στο εσωτερικό του υποβρυχίου. Η μόνη δυνατότητα εξόδου ήταν από την πρωραία κάθοδο, καθώς η πρυμναία κάθοδος και η κάθοδος του πυργίσκου βρισκόταν συνεχώς υπό καταιγιστικό πυρ. Ο βρετανός κελευστής (ραδιοτηλεγραφητής) δηλώνει ότι βρισκόταν μέχρι του στήθους στο νερό πριν εγκαταλείψει το πλοίο.\nΟ κυβερνήτης υποπλοίαρχος Friedrich Vollheim[Σημ. 33]\nΜετά την βύθισηΕπεξεργασία\nΤο από τον γερμανικό στρατό επιταγμένο γαλλικό διζελόπλοιο SINFRA (πρώην SANDHAMN, πρ. FERNGLEN , 4.470 ΚΟΧ, ιδιοκτησίας Cyprien Fabre) ήταν το πλοίο το οποίο περίμενε ο ΚΑΤΣΩΝΗΣ κοντά στις ακτές του Πηλίου με σκοπό να του επιτεθεί και να το βυθίσει. Αντί αυτού συνάντησε το γερμανικό ανθυποβρυχιακό UJ-2101 (πρώην ελληνικό Β.Π. ναρκαλιευτικό-ναρκοθετικό ΣΤΡΥΜΩΝ) με το οποίο ενεπλάκη σε μάχη αποτέλεσμα της οποίας ήταν η βύθιση του ΚΑΤΣΩΝΗ. Το SINFRA στις 19.10.1943, έμφορτο με 2.389 ιταλούς αιχμαλώτους, βυθίστηκε μετά από αεροπορική επίθεση βρετανικών και αμερικανικών αεροσκαφών βόρεια της Σούδας με μεγάλες απώλειες. (© Sammlung Raul Maya - © Archiv der Bibliothek für Zeitgeschichte – Württembergische Landesbibliothek Stuttgart[νεκρός σύνδεσμος])\nΜετά την βύθιση του ΚΑΤΣΩΝΗΣ ο ύπαρχος του υποβρυχίου υποπλοίαρχος Ηλίας Τσουκαλάς, μαζί με τον υπαξιωματικό Α. Τσίγκρο, κατόρθωσε να διαφύγει και να φθάσει κολυμπώντας, μετά από εννέα ώρες, στην Σκιάθο. Ο υπαξιωματικός Α. Αντωνίου, μαζί με τον δίοπο ηλεκτρολόγο Ν. Θυμαρά, διέφυγαν επίσης την σύλληψη και κατευθύνθηκαν κολυμπώντας προς το Πήλιο. Ενώ ο πρώτος κατάφερε να φθάσει σώος στην ακτή, ο δεύτερος δεν το κατόρθωσε καθώς οι δυνάμεις του τον εγκατέλειψαν με αποτέλεσμα να πνιγεί γύρω στις 02:00 το πρωί της 15.9.1943 ανοιχτά των ακτών του Πηλίου. Οι Τσουκαλάς και Τσίγκρος μεταφέρθηκαν στην συνέχεια, με την βοήθεια των κατοίκων της Σκιάθου, στο Πήλιο όπου συνάντησαν τον Α. Αντωνίου. Μετά από χρονοβόρα αναμονή κατάφεραν να επιστρέψουν τελικά, μέσω Τουρκίας, στην Μέση Ανατολή όπου εντάχθηκαν και πάλι στο δυναμικό του ελληνικού Βασιλικού Ναυτικού.\nΟ βρετανός πλοίαρχος, διοικητής του 1ου Στολίσκου Υποβρυχίων, D.C. Ingram,[Σημ. 34] στον οποίον υπαγόταν ο ΚΑΤΣΩΝΗΣ, υπέβαλε στις 11.11.1943 έκθεση η οποία εμπεριέχει αφενός την εκτίμηση, τον θαυμασμό και την λύπη του για τον χαμό του κυβερνήτη και των μελών του πληρώματος του ΚΑΤΣΩΝΗΣ, αφετέρου αναπτύσσει σχετική κριτική επί του γεγονότος κύρια στοιχεία της οποίας είναι:\nΤο ΚΑΤΣΩΝΗΣ (Υ1) ήταν το τέταρτο ελληνικό υποβρύχιο που βυθίστηκε εν ώρα μάχης μετά τον ΠΡΩΤΕΑ, τον ΓΛΑΥΚΟ και τον ΤΡΙΤΩΝΑ. Μετά τον πόλεμο, το έτος 1948, κυκλοφόρησε, από τις εκδόσεις της Εστίας, ένα βιβλίο του γνωστού συγγραφέα Μ. Καραγάτση με τον τίτλο «Βασίλης Λάσκος – Μυθιστορηματική Βιογραφία». Το βιβλίο, στηριγμένο στην προσωπική ζωή του αρβανίτη Λάσκου και στην χαρακτηριστική γραφή του Μ. Καραγάτση, έγινε πολύ γρήγορα δημοφιλές ανάγνωσμα καθιστώντας τον κυβερνήτη του Υ/Β ΚΑΤΣΩΝΗΣ, Βασίλη Λάσκο (αδελφό του σκηνοθέτη και σεναριογράφου Ορέστη Λάσκου), γνωστό στο πανελλήνιο. Το 1951 ο πρώην ύπαρχος του Υ/Β ΚΑΤΣΩΝΗΣ, Ηλίας Τσουκαλάς, συνέταξε με ιδιαίτερη παραστατικότητα τις λεπτομέρειες της τελευταίας περιπολίας και της βύθισης του υποβρυχίου, καθώς και την επιτυχημένη προσπάθεια διαφυγής αυτού και των συντρόφων του στην Σκιάθο και στην Μέση Ανατολή. Η διήγηση του κυκλοφόρησε σε βιβλίο με τον τίτλο «Το υποβρύχιον Υ1», από το Ναυτικό Μουσείο Ελλάδας, λαμβάνοντας στην συνέχεια βραβείο από την Ακαδημία Αθηνών. Τα δύο αυτά βιβλία, σε συνδυασμό με το θλιβερό τέλος του υποβρυχίου, οδήγησαν το ΚΑΤΣΩΝΗΣ να αποτελεί σήμερα κομβικό σημείο αναφοράς του υποβρυχιακού αγώνα του Ελληνικού Βασιλικού Πολεμικού Ναυτικού κατά την διάρκεια του Β΄ Παγκοσμίου Πολέμου.\nΒαθμός[Σημ. 35] και Ειδικότητα\nΠίνακας αιχμαλώτων του ΚΑΤΣΩΝΗΣ[Σημ. 36]\n↑ Αν και στην γαλλική έκδοση του περιοδικού JANE´S, του έτους 1929, αναφέρεται ότι το Υ/Β ΚΑΤΣΩΝΗΣ ναυπηγήθηκε στα ναυπηγεία Chantiers de la Méditerranée της Χάβρης, η αγγλική έκδοση του ίδιου περιοδικού το διορθώνει ένα χρόνο αργότερα αναφέροντας ότι το υποβρύχιο κατασκευάστηκε στα ναυπηγεία Forge et Chantiers de la Gironde του Μπορντό\n↑ Αν και οι πληροφορίες, τόσο στο Ημερολόγιο Πολέμου 1940-1944, όσο και στον Φωκά (βλ. Τόμο Β΄ (1954), σ. 216), δεν αναφέρουν καμία πολεμική διένεξη κατά την συνάντηση αυτή, η καταχώρηση του συνοδού βρετανού συνδέσμου του ΚΑΤΣΩΝΗΣ στον φάκελο ADM 199/1850 (British Admiralty War Diaries WWII Αρχειοθετήθηκε 2013-06-18 στο Wayback Machine.) αναφέρει ότι: «Στις 09:50 (βρετανική επιχειρησιακή ώρα) της 1.4.1943 εντοπίστηκαν πολύ κοντά στο ακρωτήριο Μαλέας τρία πετρελαιοκίνητα. Στις 10:30, κατά την διάρκεια ανάδυσης του υποβρυχίου, ένα από τα πετρελαιοκίνητα, το οποίο ήταν ήδη μακριά από το υποβρύχιο και κοντά στην ακτή, προσπάθησε να διαφύγει ενώ το πλήρωμα του ήταν έτοιμο να επιβιβασθεί στις βάρκες. Μετά από πολυβολισμούς του υποβρυχίου αναγκάστηκαν τα δυο πετρελαιοκίνητα να πλησιάσουν το ΚΑΤΣΩΝΗΣ». Το γεγονός αυτό επιβεβαιώνεται τόσο από το πολεμικό ημερολόγιο του γερμανικού Ναυαρχείου Νότου (βλ. 2.4.1943 Kriegstagebuch Marinegruppenkommando Süd NARA), όσο και από το πολεμικό ημερολόγιο του γερμανικού Ναυαρχείου Αιγαίου (βλ. 2.4.1943 Kriegstagebuch Admiral Ägäis NARA). Στο ημερολόγιο του Ναυαρχείου Αιγαίου αναφέρεται επακριβώς ότι: «Στις 09:00 (γερμανική επιχειρησιακή ώρα) της 1.4.1943, στο ακρωτήριο Μαλέας, αναδυόμενο υποβρύχιο, το οποίο πλησίασε πετρελαιοκίνητα, έβαλε με το πολυβόλο του εναντίον του ενός κοντά στο οποίο βρίσκονταν πέντε άντρες του σταθμού διαβιβάσεως της Luftwaffe. Σύμφωνα με μαρτυρίες των πληρωμάτων των πετρελαιοκίνητων, επρόκειτο για ελληνικό υποβρύχιο, υπό βρετανική σημαία, το οποίο είχε σκοπό την επίταξη του ελληνικού πληρώματος. Κατάφερε να παραλάβει μόνο ένα άτομο και στην συνέχεια κατεδύθη.» Ο άνθρωπος που παρελήφθη ήταν ο νεαρός Χριστόφορος Μιτσιάλης, ο οποίος εντάχθηκε στο πλήρωμα, παρέμεινε επί του ΚΑΤΣΩΝΗ, και απωλέσθηκε μαζί του στις 14.9.1943 (βλ. Τσουκαλάς Η.: Υποβρύχιον Υ1, σ. 26 και Φωκάς Β΄ (1954), σ. 216)\n↑ Στην διεθνή βιβλιογραφία υπάρχει συχνά η αναφορά ότι το από τον ΚΑΤΣΩΝΗ βυθισμένο πλοίο ήταν το ιταλικό TERGESTEA (5.890 ΚΟΧ). Αυτό δεν μπορεί να ισχύει καθώς το TERGESTEA είχε βυθιστεί ήδη από τις 26.10.1942 στο στίγμα 32° 02´ Β και 24° 24´ Α.\n↑ Τόσο τα γερμανικά και τα ιταλικά, όσο και τα βρετανικά πολεμικά ημερολόγια, δεν έχουν αναφορές που να επιβεβαιώνουν τις ελληνικές πηγές. Το γεγονός ότι ο γερμανικός και ιταλικός στρατός κατοχής, εν αντιθέσει με τον ελληνικό, αναφέρεται σε γεγονότα τα οποία είχε την δυνατότητα να ελέγξει και να επιβεβαιώσει εκ των έσω, καθιστά τις καταχωρήσεις των πολεμικών ημερολογίων των κατοχικών στρατευμάτων σαν ιδιαίτερα έγκυρες. Η καταχώρηση του Τσουκαλά στο βιβλίο του Υποβρύχιον Υ1, σ. 29, σχετιζόμενη με τις ζημιές που προκάλεσε ο ΚΑΤΣΩΝΗΣ, αν και αναφέρει ότι προέρχεται από βρετανική πηγή, δεν συνάδει με την αντίστοιχη ανάλογη καταχώρηση στον φάκελο ADM 199/1850 του βρετανικού Ναυαρχείου.\n↑ Για την αντιμετώπιση των ισχνών μεταφορικών της δυνατοτήτων, η γερμανική Ανώτατη Διοίκηση Ναυτικού (Oberkommando der Marine) ξεκίνησε από το 1941 τις προσπάθειες αγοράς ισπανικών πλοίων από την εταιρεία Sofindus (Sociedad Financiera Industrial, Madrid). Τα πλοία αυτά, τα οποία ταξίδευαν για την ισπανική εταιρεία Transcomar (Comercial Maritima de Transportes S.A., Madrid), γερμανικών συμφερόντων, έφεραν την ισπανική σημαία και υπόκεινταν σε ισπανικούς νόμους. Από τον Μάιο του 1941 μεταφέρθηκαν δέκα από αυτά τα πλοία, σε δυο δόσεις μέσω Γένουας, από τις μεσογειακές ανατολικές ακτές της Ισπανίας στο Αιγαίο πέλαγος. Τα πλοία αυτά χρησιμοποιήθηκαν στην συνέχεια για την μεταφορά εφοδίων στις γερμανικές μονάδες του ελληνικού αρχιπελάγους, κυρίως για την Κρήτη. Ανάμεσα σε αυτά κατατάσσονται και τα δύο πλοία, SAN ISIDRO LABRADOR και RIGEL, που βυθίστηκαν από το ΚΑΤΣΩΝΗΣ (βλ. Transporter unter spanischer Flagge - Chronik des Seekrieges 1939-1945.\n↑ Πρόκειται για το πλοίο SINFRA (πρώην SANDHAMN, πρ. FERNGLEN) και όχι SIMFRA, όπως συχνά αναφέρεται, κατασκευασμένο στην Νορβηγία το 1929. Το πλοίο, ιδιοκτησίας Cyprien Fabre, επιτάχθηκε από τον γερμανικό στρατό, μετά την συνθηκολόγηση της Γαλλίας το καλοκαίρι του 1940, και χρησιμοποιήθηκε σαν μεταγωγικό στην ανατολική Μεσόγειο. Στις 19.10.1943, έμφορτο με 2.389 ιταλούς αιχμαλώτους, βυθίστηκε μετά από αεροπορική επίθεση βρετανικών και αμερικανικών αεροσκαφών βόρεια της Σούδας. Από την βύθιση σώθηκαν μόνο 539 ιταλοί αιχμάλωτοι.\n↑ Μετά την συνθηκολόγηση της Ιταλίας, στις 8.9.1943, ο γερμανικός στρατός ξεκίνησε να καταλαμβάνει όλες τις περιοχές οι οποίες βρίσκονταν υπό ιταλικό έλεγχο.\n↑ Οι πληροφορίες για την μάχη του Β.Π. Υ/Β Κατσώνης, εναντίον του γερμανικού ανθυποβρυχιακού UJ-2101, προέρχονται από την αναφορά του υποπλοιάρχου Ηλία Τσουκαλά, ύπαρχου του Υ/Β Κατσώνης, η οποία υπεβλήθη στις 29.10.1943 στην Σμύρνη της Τουρκίας, μετά την διάσωση και διαφυγή του προς την Μέση Ανατολή, καθώς και από την αναφορά μάχης του βρετανικού συνδέσμου Lieutenent H.G.C. Horgan R.N.V.R. ο οποίος επέβαινε στο υποβρύχιο κατά την τελευταία του περιπολία και η οποία υπεβλήθη στις 22.6.1946 (Ημερολόγιο Πολέμου 1940-1944, Τόμος ΙΖ, σ. 86-94στ Υπηρεσία Ιστορίας Ναυτικού Αρχειοθετήθηκε 2013-04-24 στο Wayback Machine.).\n↑ Στην πολεμική αναφορά του Ηλία Τσουκαλά αναφέρονται οι εξής βλάβες: α. Θραύση των ηλεκτρικών λαμπτήρων με αποτέλεσμα το υποβρύχιο να βυθιστεί στο σκοτάδι. Ετέθη σε λειτουργία ο βοηθητικός φωτισμός, ο οποίος εξυπηρέτησε ικανοποιητικά την κατάσταση. β. Άνοιξε κατά το μισό η κάθοδος του πυργίσκου παθαίνοντας ταυτόχρονα εμπλοκή, με αποτέλεσμα το νερό να τρέχει άφθονο μέσα στο σκάφος. γ. Διαρροή νερού στο πρυμναίο διαμέρισμα και μετακίνηση της πρυμναίας καθόδου. Κλείστηκε αμέσως η φρακτή απομονώντας το πρυμναίο διαμέρισμα από το υπόλοιπο σκάφος. δ. Ανατράπηκε ο σφόνδυλος της γυροσκοπικής πυξίδας και άρχισε να σημαίνει ο κώδωνας κινδύνου. Στην συνέχεια τέθηκε εκτός κυκλώματος ο πίνακας τροφοδοσίας της γυροσκοπικής πυξίδας και του κώδωνα κινδύνου. ε. Επήλθε βλάβη στα μεταλλικά βαθύμετρα του κέντρου, απομονώθηκε όμως έγκαιρα το υδραργυρικό βαθύμετρο το οποίο στην συνέχεια λειτούργησε ικανοποιητικά. ζ. Θραύτηκαν τα ερμάρια και χύθηκαν οι κονσέρβες και όλα τα περιεχόμενα. η. Η ηλεκτρική κουζίνα ανατράπηκε προκαλώντας βραχυκυκλώματα.\n↑ Υπήρχε μία ώρα διαφορά ανάμεσα στην βρετανική και γερμανική επιχειρησιακή ώρα. Τα πλοία του ελληνικού Βασιλικού Πολεμικού Ναυτικού επιχειρούσαν σύμφωνα με την βρετανική επιχειρησιακή ώρα.\n↑ Ο Friedrich (Fritz) Vollheim, γεννήθηκε στις 20.02.1927 στο Darmstadt της Γερμανίας. Έλαβε τον βαθμό του υποπλοιάρχου (Kapitänleutnant) της Kriegsmarine την 01.04.1943. Από το Ιούλιο μέχρι και τον Δεκέμβριο του 1941 διετέλεσε κυβερνήτης του ναρκοθετικού BULGARIA. Από τον Ιανουάριο του 1942 έως και τον Απρίλιο του 1944 υπηρέτησε ως κυβερνήτης ανθυποβρυχιακών στον 21ο Ανθυποβρυχιακό Στολίσκο (21. Ujagd-Flottille) της Kriegsmarine. Από τον Απρίλιο έως και τον Δεκέμβριο του 1944 ήταν ο διοικητής του 2ου Ανθυποβρυχιακού Στολίσκου (2. Ujagd-Flottille) της Kriegsmarine. Από τον Δεκέμβριο του 1944 έως και τον Φεβρουάριο του 1945 διετέλεσε κυβερνήτης του Α/Τ ΤΑ 44. Από τον Φεβρουάριο του 1945 έως και το τέλος του πολέμου υπήρξε Ναυτικός Διοικητής της Ίστριας, στην Κροατία. Αποχώρησε από το Ναυτικό, μετά την διάλυση της Kriegsmarine, στις 15.05.1946 (βλ. Lohmann, W. – Hildebrand H.H., Band III Personalien, σ. 412).\n↑ Με Β.Δ της 4ης Δεκεμβρίου 1943 τα 32 μέλη του πληρώματος που έχασαν την ζωή τους προήχθησαν επ ανδραγανθία στον επόμενο βαθμό. Εδώ καταγράφονται με τον βαθμό πριν την προαγωγή τους\n↑ 13,0 13,1 Φωκάς Α΄ (1953), σ. 103\n↑ 28,0 28,1 Φωκάς Β΄ (1954), σ. 22\n↑ 46,0 46,1 Ημερολόγιο Πολέμου 1940-1944, Τόμος IΣΤ σ. 7\n↑ 48,0 48,1 5.4.1943 Kriegstagebuch Admiral Ägäis NARA\n↑ 63,0 63,1 Ημερολόγιο Πολέμου 1940-1944, Τόμος IΖ σ. 88\nΒιβλία και άρθραΕπεξεργασία\nΤο Υ/Β Κατσώνης (Υ1) στην επίσημη ιστοσελίδα του Ελληνικού Πολεμικού Ναυτικού\nΑνακτήθηκε από "https://el.wikipedia.org/w/index.php?title=Κατσώνης_ΙΙ_(υποβρύχιο)&oldid=8333196"\nΤελευταία επεξεργασία στις 6 Ιουλίου 2020, στις 04:18\nΤελευταία τροποποίηση 04:18, 6 Ιουλίου 2020.


Kosmas A. Chris Photography | WEDDING INFO STEP BY STEP\nΑντιλαμβάνομαι ότι η μέρα του γάμου σας είναι αποκλειστικά δική σας και θα πρέπει να την ζήσετε όπως εσείς επιθυμείτε και όπως ακριβώς την έχετε φανταστεί. Γι’ αυτό το λόγο, συγκέντρωσα όλες τις ερωτήσεις που θα θέλατε να μου κάνετε, για να δείτε εάν είμαι ο κατάλληλος να αναλάβω τη φωτογράφισή σας. Παρακάτω θα βρείτε όλες τις απαντήσεις σε κάθε σας πιθανή απορία για τον τρόπο οργάνωσης της δουλειάς μου, τη φιλοσοφία μου και όσα μπορώ να σας προσφέρω.\nΥπάρχουν συγκεκριμένες προσφορές γάμου;\nΠοιος θα είναι ο φωτογράφος στο γάμο μου;\nTι άλμπουμ παρέλαβαν όσα ζευγάρια σε εμπιστεύτηκαν;\nΥπάρχει κάποιος συνεργάτης που αναλαμβάνει τη βιντεοσκόπηση του γάμου;\nΑναλαμβάνετε γάμους σε όλη την Ελλάδα;\nΥπάρχει Client Area μέσω της οποίας μπορούμε να έχουμε πληροφόρηση;\nΤι είναι τα wedding Carte Postale;\nΤι είναι τo save the date;\nΠαρέχετε υπηρεσίες Underwater photos;\nΥπάρχει η δυνατότητα για pre-wedding φωτογράφιση;\nΤΗΝ ΗΜΕΡΑ ΤΟΥ ΓΑΜΟΥ\nΦωτογράφιση στο σπίτι του γαμπρού\nΦωτογράφιση στο σπίτι της νύφης\nΓια μια σωστή οργάνωση και διαχείριση τον φωτογραφικών υπηρεσιών και βίντεο συγκέντρωσα μια σειρά από ερωτήσεις σχετικά με τη συνεργασία μας μετά τον γάμο σας. Για όλες τις απαντήσεις, κάντε κλικ στους αντίστοιχους συνδέσμους που ακολουθούν.\nΤι είναι το Wedding box;\nManual Digital Albums\nΤι είναι τα CLAISSIC Albums;\nΥπάρχει η δυνατότητα για φωτογράφιση της επόμενης ημέρας (next-day);\nΥπάρχει η δυνατότητα για φωτογράφιση στο ταξίδι του μέλιτος;\nΤι γίνεται, αν κάτι πάει στραβά και ακυρωθεί ο γάμος;\nΜπορούμε να υπογράψουμε ένα ιδιωτικό συμφωνητικό γαμήλιας φωτογράφισης;\nΟ μικρός αριθμός γάμων που αναλαμβάνω και η μεγάλη ζήτηση για συγκριμένες ημερομηνίες, μεταφράζονται στο γεγονός ότι δεν είμαι πάντα διαθέσιμος για την ημέρα του δικού σας γάμου. Για το λόγο αυτό δημιούργησα μια σειρά υπηρεσιών και προϊόντων για τα ζευγάρια που επιθυμούν να τα φωτογραφίσω πριν ή μετά τον γάμο.\nΣυμβουλές για τη σωστή επιλογή φωτογράφου γάμου;\nΥπάρχει η δυνατότητα για φωτογράφιση στο ταξιδι του μέλιτος;


ΠΡΙΝ ΤΗΝ ΑΝΑΓΝΩΣΗ: Ο ΚΑΜΠΟΣ ΣΤΙΣ ΦΛΟΓΕΣ ΤΟΥ ΧΟΥΑΝ ΡΟΥΛΦΟ | BOOKSTAND\nΟ Χουάν Ρούλφο είναι ένας από τους επιφανείς συγγραφείς που απαρτίζουν τη λίστα των αρνητών της γραφής. Μία συλλογή διηγημάτων, ένα μυθιστόρημα και ύστερα εκκωφαντική σιωπή μέχρι το θάνατό του, παρά το γεγονός πως το έργο τού του χάρισε την καταξίωση κατά τη διάρκεια της ζωής του. Δεν αναγκάστηκε να ζήσει στο λογοτεχνικό περιθώριο όπως τόσοι και τόσοι δημιουργοί που αναγνωρίστηκαν μετά θάνατον. Βραβεία, συνεντεύξεις, διαλέξεις και τεράστιο ενδιαφέρον για το επόμενο πόνημα του Μεξικανού συγγραφέα. Ο εκδότης του δεν έπαψε ποτέ να προαναγγέλει την κυκλοφορία του επόμενου μυθιστορήματος, μεταθέτοντας συνεχώς την ημερομηνία.\nΌταν, κατά τη διάρκεια μιας επίσκεψης του Ρούλφο στην Κολομβία, ρωτήθηκε από ντόπιο δημοσιογράφο γιατί είχε γράψει μόνο δύο έργα εκείνος απάντησε: «Γιατί δεν είχα κάτι άλλο να πω». Η ειλικρινής σιωπή του δημιουργού που αρνείται να εκμεταλλευτεί τη φήμη του προστατεύοντας έτσι την υστεροφημία του. Υπάρχει όμως ακόμα μία εξήγηση εκείνης της σιωπής. Ο Ρούλφο ποτέ δεν υπήρξε συγγραφέας πλήρους ωραρίου, εργάστηκε για χρόνια σε κοινότητες ιθαγενών κάτι που του στερούσε χρόνο από τη συγγραφή. Κάποια στιγμή ο Ρούλφο ξεκίνησε να γράφει ένα μυθιστόρημα με τίτλο Lacarriler, το οποίο όμως δεν τελείωσε ποτέ.\nΠρωτοπόρος του μαγικού ρεαλισμού, λογοτεχνικού κινήματος που γνώρισε την άνθηση στη Λατινική Αμερική προσφέροντας σημαντικά έργα και δημιουργούς. Για πολλούς, ο Ρούλφο με το Μπόρχες αποτελούν το κατεξοχήν δίδυμο επιρροής στη μετέπειτα άνθηση της λατινοαμερικάνικης λογοτεχνίας.\nΑσχολήθηκε αρκετά με τον κινηματογράφο. Συνεργάστηκε με τον Γκαμπριέλ Γκαρσία Μάρκες και τον Κάρλος Φουέντες στη συγγραφή ενός κινηματογραφικού σεναρίου με τίτλο Ο χρυσός κόκορας, ταινία που βγήκε στις αίθουσες το 1964 σε σκηνοθεσία του Ρομπέρτο Γκαλμπαδόν.\nΠέρυσι το Μάρτη η ανάγνωση του Πέδρο Πάραμο αποτέλεσε αποκάλυψη. Όσο και αν διαβάζει κάποιος η εμπειρία αυτή δεν είναι συχνή. Η απόφαση να ακολουθήσω για δεύτερη φορά τον Χουάν Πρεσιάδο στην κατάβασή του στην Κομάλα υπήρξε κάτι παραπάνω από φυσιολογική και αναμενόμενη. Μετά το πέρας της δεύτερης ανάγνωσης έσπευσα να προμηθευτώ και τη συλλογή διηγημάτων Ο κάμπος στις φλόγες. Όμως αντιστάθηκα στην επιθυμία της στιγμής και ανέβαλα την ανάγνωση για αργότερα. Δεν ήταν η στιγμή. Ακολούθησαν μέρες αποχής από την ανάγνωση, μέρες κατά τις οποίες έπαιρνα το μυθιστόρημα στα χέρια μου, μια τυχαία σελίδα, το έκλεινα ξανά. Εκείνη η ανάρτηση-παρουσίαση ήταν πραγματική απόλαυση.\nΟι μήνες πέρασαν, μα ο Χουάν Πρεσιάδο είναι ακόμα παρών στη σκέψη μου. Η Κομάλα, ο μύθος της κατάβασης του Ορφέα στον Άδη, το γεγονός πως ο Ρούλφο ύστερα σώπασε.\nΔεν έπιασα το νήμα από την αρχή, θα έπρεπε ίσως να έχω γνωρίσει το Ρούλφο πρώτα μέσα από τα διηγήματά του και ύστερα να συνεχίσω με το Πέδρο Πάραμο. Τώρα όμως δεν μπορώ να αλλάξω τη σειρά, ο Κάμπος στις φλόγες στέκει δίπλα μου με τον ιερέα της φωτογραφίας να κοιτάζει στα δεξιά του, τι να αντικρίζει άραγε;\n«Τόσες ώρες περπάτημα χωρίς να βρούμε ούτ’ έναν ίσκιο δέντρου, ούτ’ έναν σπόρο δέντρου, ούτε μια ρίζα από τίποτα, και τώρα ακούμε να γαβγίζουν τα σκυλιά.»\n← ΣΟΝΕΤΑ ΤΗΣ ΣΥΜΦΟΡΑΣ: ΕΝΑΣ ΤΡΥΦΕΡΟΣ ΚΥΝΙΣΜΟΣ\nΓΙΑ ΤΗΝ ΗΛΕΚΤΡΟΝΙΚΗ ΑΝΑΓΝΩΣΗ →


Στεφ.Χρήστου*: Η Αυτοδιοίκηση και οι αυτοοργανωμένες κοινότητες τα ξύλινα τείχη της Δημοκρατίας και της Ανάπτυξης - News TA - Ειδήσεις από την Τοπική Αυτοδιοίκηση\nΑρχική Συνεντεύξεις Άρθρα Στεφ.Χρήστου*: Η Αυτοδιοίκηση και οι αυτοοργανωμένες κοινότητες τα ξύλινα τείχη της...\n18 Ιανουαρίου 2022 - 8:38πμ\nΗ οικονομική κρίση, η πανδημία, οι καταφανείς ανεπάρκειες του πολιτικού συστήματος φέρνουν τους πολίτες, μπροστά σε μία νέα πραγματικότητα\nΟι δυσκολίες και οι προκλήσεις θα συνεχίζονται και οι «λύσεις» θα δίνονται ερήμην τους.\nΑπομακρύνθηκαν οι Έλληνες από τα πολιτικά δρώμενα εκόντες άκοντες και περιορίζονται στην ενημέρωση από την τηλεόραση και την συνακόλουθη διαμόρφωση γνώμης και αντίληψης. Και αυτό δεν απασχολεί κανέναν , συντηρητικούς, προοδευτικούς, αριστερούς, κομμουνιστές. Ίσως και να βολεύει.\nΤα Ξύλινα Τείχη της Δημοκρατίας και της ανάπτυξης, θα γίνουν πλέον οι αφυπνιζόμενες από τον λήθαργο των δυσκολιών τοπικές κοινωνίες και οι αυτοοργανωμένες κοινότητες.\nΑυτές οι κοινωνίες θα αποτελέσουν τα «μπουντέλια» της ισηγορικής, συμμετοχικής και πραγματικά διαβουλευτικής αντιπροσωπευτικής Δημοκρατίας.\nΠεριορίζονται δραστικά και τεχνηέντως τα θεμελιώδη συνταγματικώς κατοχυρωμένα δικαιώματα μας και «ημείς άδομεν»\nΗ Ελλάδα των ισχυρών Περιφερειών και των αυτοδύναμων Δήμων αποτελεί την μονόδρομη αναπτυξιακή προοπτική της χώρας. Αυτό όμως απαιτεί ενσυνείδητη στάση, επάρκεια και αγώνες από τους τοπικούς αιρετούς. Καθώς επίσης και αντίληψη του υδροκέφαλου κεντρικού πολιτικού συστήματος ότι η ανάπτυξη θα επέλθει μέσα από την πραγματική και ουσιαστική αποκέντρωση και τη δημιουργία της πολυκεντρικής Ελλάδας.\n•\tΣτέφανος Χρήστου, τ. Δήμαρχος Κορυδαλλού- τ. Αντιπεριφερειάρχης Πειραιά\nΠροηγούμενο άρθροΝέα δωρεάν rapid test στον Αγ. Δημήτριο


Τέλος ο Πόνσε από την ΑΕΚ, «κράζουν» οι οπαδοί στα social media - Metrosport.gr\nΤέλος ο Πόνσε από την ΑΕΚ, «κράζουν» οι οπαδοί στα social media\nΤη λήξη του δανεισμού του Αργεντίνου επιθετικού ανακοίνωσε η ΑΕΚ και οι φίλαθλοί της δεν έκρυψαν την απογοήτευσή τους από αυτή την εξέλιξη.\nΑΕΚ 10.06.2019 19:25\nΟ Έκι Πόνσε δεν θα συνεχίσει την καριέρα του στην ΑΕΚ καθώς η ομάδα της Αθήνας έδειξε πως δεν είχε τη... διάθεση να προσφέρει τα πολλά λεφτά που απαιτούνταν για την απόκτησή του (στην ανακοίνωση, πάντως, αναφέρει πως ήθελε να ενεργοποιήσει την option αγοράς...).\nΈτσι η ΑΕΚ ανακοίνωσε το τέλος της συνεργασίας τους και στα social media έγινε χαμός με τους οπαδούς της ομάδας να διαμαρτύρονται που χάθηκε ο καλύτερος παίκτης της σεζόν που πέρασε. Τα πυρά είχαν τις περισσότερες φορές ως στόχο τον Μελισσανίδη.\n"Η ΠΑΕ ΑΕΚ ανακοινώνει την ολοκλήρωση του δανεισμού του Έκι Πόνσε από τη Ρόμα. Ο Αργεντινός επιθετικός ήρθε στην ομάδα μας το περασμένο καλοκαίρι και πραγματοποίησε μια εξαιρετική σε προσωπικό επίπεδο σεζόν, πετυχαίνοντας 21 γκολ σε 43 εμφανίσεις σε όλες τις διοργανώσεις.


Η Κίνα ζητάει από την Didi να βγει από το χρηματιστήριο των ΗΠΑ | Insider\nΟι ρυθμιστικές αρχές της Κίνας ζήτησαν από την κινεζική εταιρεία ride-hailing Didi να εξέλθει από το χρηματιστήριο της Νέας Υόρκης εξαιτίας της ανησυχίας για διαρροή ευαίσθητων δεδομένων, μετέδωσε το Bloomberg.\nΗ μετοχή της SoftBank, η οποία μετά την IPO, η οποία βρέθηκε μέσω του Vision Fund να ελέγχει πάνω από το 20% της Didi μετά την εισαγωγή στο αμερικανικό χρηματιστήριο, αντέδρασε με πτώση σχεδόν 5%.\nΗ Διοίκηση Κυβερνοχώρου της Κίνας ζήτησε από την Didi να εργαστεί πάνω στις λεπτομέρειες μια εξόδου η οποία υπόκειται στην έγκριση της κυβέρνησης. Η Didi θα μπορούσε είτε να προχωρήσει σε ιδιωτικοποίηση, είτε να μπει στο Χρηματιστήριο του Χονγκ Κονγκ. Μια ιδιωτικοποίηση θα γινόταν στην τιμή των 14 δολαρίων που είχε η μία μετοχή στην IPO, ενώ ένα float στο Χονγκ Κονγκ πιθανότατα θα ερχόταν με discount σε σχέση με την αξία των μετοχών της Didi στις ΗΠΑ, σύμφωνα με το Bloomberg.\nΜια χρηματιστηριακή έξοδος που ορίζεται από μια κυβέρνηση θα είναι μια άνευ προηγουμένου κίνηση και καταδεικνύει τις συνεχιζόμενες πιέσεις του Πεκίνου να χαλιναγωγήσει τους τεχνολογικούς κολοσσούς και να τους επιβάλει αυστηρότερες ρυθμίσεις. Η Didi είναι, μάλιστα, μια ειδική περίπτωση. Λίγο μετά την IPO στις ΗΠΑ τον Ιούνιο, οι κινεζικές αρχές ξεκίνησαν έλεγχο στην εταιρεία. Η Didi φέρεται να τράβηξε το βλέμμα των αρχών επειδή προχώρησε σε μια IPO χωρίς να επιλύει εκκρεμή ζητήματα κυβερνοασφάλειας. Η Didi είναι η μεγαλύτερη εταιρεία ride-hailing και διατηρεί πολλά δεδομένα για δρομολόγια και χρήστες.


«Δέχτηκα πέτρα στο κεφάλι, φεύγω από Ελλάδα» λέει η Ολλανδή δημοσιογράφος Μπέουχελ | Μάντολες Blog\n«Δέχτηκα πέτρα στο κεφάλι, φεύγω από Ελλάδα» λέει η Ολλανδή δημοσιογράφος Μπέουχελ\n«Η Ολλανδή δημοσιογράφος Ίνγκεμποργκ Μπέουχελ φεύγει από την Ελλάδα μετά από απειλές – «Δεν είναι ασφαλές να βγαίνετε στους δρόμους μόνοι σας»».\nΜε αυτόν τον τίλο ρεπορτάζ ολλανδικού μέσου κάνει γνωστό ότι η Μπέουχελ αναχωρεί από την Ελλάδα επ’ αόριστον, καθώς ισχυρίζεται ότι «απειλείται τόσο πολύ» μετά από τα ερωτήματα που έθεσε στον Έλληνα πρωθυπουργό Κυριάκο Μητσοτάκη, κατά τη διάρκεια συνέντευξης Τύπου, σχετικά με επαναπροωθήσεις μεταναστών στην Τουρκία.\nΑμέσως μετά τη συνέντευξη Τύπου, η Ολλανδή δημοσιογράφος δεν ήξερε τι είχε συμβεί, όταν κοίταξε στα μέσα κοινωνικής δικτύωσης.\nΤο βράδυ, σύμφωνα με το ρεπορτάζ του destentor.nl, πήγε – ντυμένη με το χαρακτηριστικό κόκκινο καπέλο της – να πάρει κάτι από το σούπερ μάρκετ.\n«Όταν γύρισα σπίτι από το κατάστημα μέσα από ένα σκοτεινό δρόμο, ένας άνδρας πέταξε μια πέτρα στο κεφάλι μου. Με κατηγόρησε για Τούρκο κατάσκοπο και μου είπε να πάω στον Ερντογάν.\nΗ πέτρα έγδαρε το μέτωπό μου. Μετά έτρεξα σπίτι πολύ γρήγορα. Αυτό ήταν λίγο σοκαριστικό. Υπάρχει επίσης ένα ψηφιακό κάψιμο μαγισσών», ανέφερε η Μπέουχελ στον ολλανδικό ιστότοπο.\nΠάντα σύμφωνα με το ίδιο ρεπορτάζ, η Μπέουχελ υποστηρίζει ότι έχει ενημερωθεί από το ολλανδικό Υπουργείο Εξωτερικών, την πρεσβεία και την Ολλανδική Ένωση Δημοσιογράφων να εγκαταλείψει την Ελλάδα το συντομότερο δυνατόν.\nΌπως λέει, έλαβε σοβαρά αυτή τη συμβουλή. «Δεν μπορώ να βγω στο δρόμο μόνη μου πια, δεν μπορώ να βάλω το κόκκινο καπέλο μου», λέει.\n«Σύμβολο το κόκκινο καπέλο»\nΣτη συνέντευξή που παραχώρησε αναφέρθηκε και στους σημερινούς εορτασμούς για τη 17 Νοέμβρη. Ισχυρίστηκε ότι το κόκκινο καπέλο της «έγινε σύμβολο». «Στην αυριανή (σ.σ. σημερινή) πορεία χίλιοι άνθρωποι θα φορέσουν ένα κόκκινο καπέλο», σημειώνει.\nΌπως είπε όμως το βίντεο από τη συνέντευξή Τύπου στο Μέγαρο Μαξίμου είχε και αρνητικές συνέπειες και δεν μπορεί πια να φοράει στο δρόμο το κόκκινο καπέλο της.\n«Φοράω αυτό το καπέλο τα τελευταία δύο χρόνια και δεν είχα σκεφτεί εκ των προτέρων να το βάλω στη συνέντευξη Τύπου. Δέχομαι μίσος από την ακροδεξιά και φιλοκυβερνητικά ΜΜΕ όλη την ημέρα», υποστήριξε.\nΗ ιστοσελίδα αναφέρει ακόμη πως για λόγους ασφαλείας η δημοσιογράφος δεν θέλει να ανακοινώσει πότε θα φύγει για την Ολλανδία και γίνεται αναφορά στη σύλληψη της πέρυσι τον Ιούνιο στην Ύδρα, τότε που φιλοξενούσε στο σπίτι της έναν 23χρονο Αφγανό, που είχε αιτηθεί άσυλο.


.:BiblioNet : Πρόγευμα στο Τίφφανυς / Capote, Truman, 1924-1948\nISBN 978-88-6239-023-1, [Εξαντλημένο]\nΗ Χόλλυ Γκολάιτλυ, η εύθυμη και ανοιχτόκαρδη ηρωίδα του έργου, είναι μια κοπέλα ανέμελα ανυπότακτη στις κοινωνικές συμβάσεις. Στις επιλογές της την καθοδηγεί μια βαθιά ηθική αντίληψη φτιαγμένη από αλληλεγγύη, γενναιόδωρες πράξεις και παντελή έλλειψη κακίας. Όλα αυτά τη φέρνουν αντιμέτωπη με τους άκαμπτους κανόνες του μικροαστικού καθωσπρεπισμού. Μαζί με τη μικρή αυλή της από "αντικανονικούς" τύπους αποτελούν πυρήνα για μια καινούργια κοινωνικότητα, Πιo ανοιχτή και αυτόχρημα ευτυχισμένη. Αλλά ο κόσμος γύρω της δεν ανέχεται την πορεία της ενάντια στο ρεύμα και η Χόλλυ θα αναγκαστεί να πληρώσει: μπλέκει άδικα, και μολονότι θα τη γλιτώσει, θα χάσει τον άνθρωπο που επρόκειτο να παντρευτεί. Παρ' όλα αυτά ο κομφορμισμός δεν θα θριαμβεύσει και η ηρωίδα, αποθησαυρίζοντας τις εμπειρίες της, με καινούργια ζωντάνια θα ανοίξει τα φτερά της για αλλού, έτοιμη να ξαναρχίσει τη ζωή της.


ΑΥΤΑ ΤΑ ΒΙΝΤΕΟ ΘΑ ΣΑΣ ΑΝΟΙΞΟΥΝ ΤΑ ΜΑΤΙΑ(Βίντεο) – Νίκος Χειλαδάκης\nΑΥΤΑ ΤΑ ΒΙΝΤΕΟ ΘΑ ΣΑΣ ΑΝΟΙΞΟΥΝ ΤΑ ΜΑΤΙΑ(Βίντεο)\nΟι κορυφές του βουνού ως επί το πλείστον καλύπτονται με πάγο;\nΟι αρχαιότεροι χάρτες του κόσμου.\nΕπίπεδη Γη- Η δύμανη των μιμιδίων 2018\nΑυτό το βίντεο θα σου ανοίξει τα μάτια.\nΕπόμενο Άρθρο ΕΚΑΤΟΝΤΑΔΕΣ ΧΙΛΙΑΔΕΣ ΥΠΟΓΡΑΦΕΣ ΓΙΑ ΤΗΝ ΕΛΛΗΝΙΚΗ ΜΑΚΕΔΟΝΙΑ (βίντεο)\nΠροηγούμενο Άρθρο ΑΠΟΚΑΛΥΨΗ ΤΟΥ ΜΕΓΑΛΥΤΕΡΟΥ ΜΥΣΤΙΚΟΥ ΣΤΗΝ ΑΝΘΡΩΠΙΝΗ ΙΣΤΟΡΙΑ; (Βίντεο)\nΠΕΡΙΕΡΓΑ ΚΑΙΡΙΚΑ ΦΑΙΝΟΜΕΝΑ(Βίντεο)


Αναγωγή: Η κρίση πλήττει άτομα με χαμηλή εκπαίδευση\nΗ κρίση πλήττει άτομα με χαμηλή εκπαίδευση\nΗ Ελλάδα, από τους μεγαλύτερους «εξαγωγείς» φοιτητών, 10η μεταξύ 31 μελών του Οργανισμού\nΜπορεί η εκπαίδευση να είναι το «αντίδοτο» στην οικονομική κρίση; Ο Οργανισμός Οικονομικής Συνεργασίας και Ανάπτυξης (ΟΟΣΑ) απαντά καταφατικά, σημειώνοντας ότι στις χώρες που επλήγησαν πρώτες από την ύφεση η ανεργία των εργαζομένων με χαμηλό μορφωτικό επίπεδο αυξήθηκε κατά περίπου 5% μέσα σ΄ ένα έτος (από το 2008 στο 2009). Μεταξύ των «ουραγών» είναι και η Ελλάδα, η οποία σε ό,τι αφορά την ευκολία που έχουν άτομα με χαμηλή εκπαίδευση να βρουν εργασία κατατάσσεται στην 30ή θέση σε σύνολο 35 χωρών. Τα παραπάνω συμπεράσματα προκύπτουν, μεταξύ άλλων, από την έκθεση του ΟΟΣΑ για την εκπαίδευση του έτους 2010 που δημοσιεύθηκε χθες. Σύμφωνα με την έκθεση, κατά μέσο όρο στις χώρες του ΟΟΣΑ σχεδόν το 35% των ατόμων ηλικίας 25 έως 34 ετών έχουν ολοκληρώσει πανεπιστημιακές σπουδές. Προηγούνται η Κορέα, ο Καναδάς, η Ρωσία και η Ιαπωνία με ποσοστό πάνω από 50%. Στην Ελλάδα, το ποσοστό των ατόμων ηλικίας 25 έως 34 ετών με πτυχίο ΑΕΙ είναι 28%, δηλαδή κάτω από το μέσο όρο. Παρά το γεγονός ότι ο αριθμός των νέων που εισάγονται στην τριτοβάθμια εκπαίδευση έχει αυξηθεί σημαντικά, ο αριθμός όσων παίρνουν τελικά πτυχίο παραμένει ο χαμηλότερος. Το ποσοστό των αποφοίτων ανέρχεται μόλις σε 9,8%, κατατάσσοντας την Ελλάδα στην τελευταία θέση μεταξύ των χωρών του ΟΟΣΑ.\nΗ Ελλάδα παραμένει ένας από τους μεγάλους «εξαγωγείς» φοιτητών. Κατατάσσεται στη 10η θέση μεταξύ 31 μελών του ΟΟΣΑ, με την Κίνα (με 510.842 φοιτητές στο εξωτερικό) και την Ινδία (184.801) να κρατούν τα ηνία και στην πρώτη θέση με κριτήριο τον πληθυσμό τους. Ειδικότερα, συνολικά 34.196 Έλληνες φοιτούν στο εξωτερικό. Δημοφιλέστερος προορισμός είναι η Βρετανία (σπουδάζουν 12.626 Έλληνες) και ακολουθούν η Γερμανία (με 5.627 φοιτητές), η Ιταλία (4.537), οι ΗΠΑ (1.983) και η Γαλλία (με 1.926 φοιτητές). Στον αντίποδα, ο μεγαλύτερος «εισαγωγέας» φοιτητών είναι οι ΗΠΑ και ακολουθεί με διαφορά η Μεγάλη Βρετανία. Συνολικά, για σπουδές εκτός της χώρας τους μετακινήθηκαν 3.343.02 νέοι από 1.970.518 το 2000.\nΕνδιαφέροντα είναι, όμως, και τα στοιχεία που προκύπτουν από την έκθεση του ΟΟΣΑ σχετικά με τους Έλληνες μαθητές και εκπαιδευτικούς. Η Ελλάδα έχει τις λιγότερες ώρες διδασκαλίας ετησίως, με αποτέλεσμα να κατατάσσεται στην τελευταία θέση του καταλόγου. Στην πρωτοβάθμια εκπαίδευση γίνονται περίπου 600 ώρες διδασκαλίας και στη δευτεροβάθμια εκπαίδευση περίπου 420 ώρες, όταν στις ΗΠΑ που βρίσκεται στην πρώτη θέση εκπαιδευτικοί και γονείς περνούν τουλάχιστον 1.100 ώρες ετησίως στο σχολείο. Αντίστροφη, όμως, είναι η εικόνα σε ό,τι αφορά τις αποδοχές των εκπαιδευτικών.\nΟι Έλληνες δάσκαλοι και καθηγητές αμείβονται με τους πολύ χαμηλούς μισθούς, με την Ελλάδα να κατατάσσεται στην 25η θέση μεταξύ 32 χωρών. Τέλος, από τα στοιχεία της έκθεσης φαίνεται πως η αναλογία μαθητών ανά τμήμα είναι από τις καλύτερες. Στα δημοτικά σχολεία αναλογούν 17 μαθητές ανά τάξη, ενώ στα γυμνάσια και λύκεια 22 μαθητές ανά τάξη.


Ωραιόκαστρο : "Ευκαιρία στα Παιδιά για Ασφάλεια στο Νερό..."\nΓια την υλοποίηση της πρότασης του τμήματος Κοινωνικής Πολιτικής και του γραφείου Εποπτείας Παιδικών Σταθμών και Σωματείων του δήμου Ωραιοκάστρου, χρειάστηκε να συνεργαστούν ο Aντιδήμαρχος Αθλητισμού και Παιδείας, η Κοινωφελής Επιχείρηση και η Διοίκηση του Κολυμβητηρίου Ωραιοκάστρου. Με πολύμηνη και ακατάπαυστη δουλειά ξεπέρασαν κάθε εμπόδιο για να δώσουν μια "Ευκαιρία στα Παιδιά για Ασφάλεια στο Νερό"\nΣε προσωρινή αναστολή της έκδοσής της προχωρά η εβδομαδιαία εφημερίδα «ΕΛΕΥΘΕΡΟ ΒΗΜΑ¨ θεσσαλονίκης\nΤην αναστολή της έκδοσής της ανακοίνωσε ο ιδρυτής και ιδιοκτήτης Χρήστος Θεοδοσιάδης\nΤην Κυριακή 14 Ιουλίου 2019 θα είναι η τελευταία έκδοση μετά από 29 περίπου χρόνια και 1427 εκδόσεις ( ΕΛΕΥΘΕΡΟ ΒΗΜΑ και ΕΠΙΚΑΙΡΟΙ ΣΤΟΧΟΙ ) δε θα μαζέψουμε θέματα για το φύλλο της επόμενης Κυριακής. Το τέλος του 2019 σηματοδοτεί, δυστυχώς για εμάς, το τέλος μιας ολόκληρης εποχής.\nΑναστέλλουμε την έντυπη έκδοσή μας για καθαρά λόγους υγείαςάλλα και οικονομικούς ..\nΗ εφημερίδα «ΕΛΕΥΘΕΡΟ ΒΗΜΑ» γεννήθηκε στις αρχές του 1991,( με την συγχώνευσει της τότε\nεφημερίδας "Επίκαιροι Στόχοι' που εκδίδονταν στην Ημαθία από το 1991 - Ιδιοκτησίας Χρήστου Θεοδοσιάδη - Έγινε μεταφορά έδρας και αλλαγή ονόματος σε "ΕΛΕΥΘΕΡΟ ΒΗΜΑ" ) από τον δημοσιογράφο Χρήστο Θεοδοσιάδη σε άγνωστες για αυτόν συνθήκες με σκοπό την δημιουργία μιας εφημερίδας που να ενημερώνει και να πληροφορεί έγκυρα και αξιόπιστα την επαρχία του Νομού Θεσσαλονίκης\nΑπό τότε που υπάρχει όμως ο ηλεκτρονικός τύπος, οι εφημερίδες ‘αρχισαν να κλείνουν η μία πίσω από την άλλη.\nΌλοι πλέον επιλέγουν να ενημερώνονται από τα κινητά, τα tablet ή τους ηλεκτρονικούς υπολογιστές, που έχουν αντικαταστήσει το χαρτί\nΣτις 1 Φεβρουαρίου του 1991 η εφημερίδα με την ονομασία τότε "ΕΠΙΚΑΙΡΟΙ ΣΤΟΧΟΙ " είχε κυκλοφορήσει στα περίπτερα τής Ημαθίας για πρώτη φορά και ...\nΤο "ΕΛΕΥΘΕΡΟ ΒΗΜΑ) κυκλοφόρησε για πρώτη φορά σταπερίπτερα της επαρχίας Θεσσαλονίκης στις 9 Νοεμβρίου 1998\nΤο τελευταίο φύλλο της εφημερίδας θα κυκλοφορήσει αυτή την Κυριακή 14 Ιουλίου 2019\nΘυμίζουμε ότι η εφημερίδα βγήκε στα περίπτερα την Τρίτη 9 Νοεμβρίου 1998 με εκδότη και διευθύνοντα σύμβουλο τον Χρήστο Θεοδοσιάδη διευθυντή τον Μάκη Φωτιάδη και διευθυντή σύνταξης την Αμαλία Βαβελάκη\nΚανονικά συνεχίζουν τη λειτουργία τους η ιστοσελίδες μας “ makedoniapress.gr”\nκαι τα blog μας\nΤο αγαπημένο σάς loveradio-thess\nκαι την ΤV-AXIOS και T.V-XALKIDONAS\nΠου ανήκουν στον «ΔΗΜΟΣΙΟΓΡΑΦΙΚΟ ΟΡΓΑΝΙΣΜΟ ΜΑΚΕΔΟΝΙΑΣ»\nΔιευκρινίζεται ότι σε όλα αυτά τα χρόνια στο «ΕΛΕΥΘΕΡΟ ΒΗΜΑ» εργάστηκαν η έχουν απασχολειθεί σχεδόν 63 ατομα τους οποίους και ευχαριστούμε\nΌλα αυτά τα 24 χρόνια έκδοσης έχουν αναλάβει και διατελέσει από την «καυτή» θέση του εκδότη- διευθυντή οι : Χρηστος θεοδοσιαδης – Σάκης Τσακιρης – Αθηνα Ζάχου - Μάγδα Σκοδρα\nΑπό την Θέση του διευθυντή πέρασαν οι : Γιώργος Φωτιάδης – Δημήτρης Φλώρος – Νίκος Χειμαριος\nΗ εφημερίδα είχε στα τέλη του 2001 κυκλοφορία 9.840 φύλλων, μεγαλύτερη από κάθε προσδοκία των εκδοτών\nΕδώ θα θέλαμε να ευχαριστήσουμε για την συνεργασία και για την μεγάλη βοήθεια κάποιους ανθρώπους που μας βοήθησαν από την αρχή στην προσπάθεια μας ώστε να υπάρχει αυτό το φύλλο για 24 χρόνια με εβδομαδιαία έκδοση :\nΚαι ιδιαίτερα τον αείμνηστο Νίκο Γιουτίκα\nΠΟΛΙΤΕΥΤΕΣ - ΑΓΡΟΤΕΣ\nΓιώργο Τσαμασλή ( νυν δήμαρχο Θερμαικού)\nΚώστα Σαραφίδη ( διευθυντή στα ΚΕΚ)\nΓιάννη Σαραφίδη ( ζαν)\nΤους επίσης αείμνηστους Γρηγόρη Αλεξιάδη και Δημήτρη Ηλιάδη\nΚώστα Γιουτίκα (νυν Αντιπεριφερειάρχη )\nΤην διευθύντρια στους ¨ΕΠΙΚΑΙΡΟΥΣ ΣΤΟΧΟΥΣ "\nΤΟΥΣ ΤΟΤΕ ΝΟΜΑΡΧΕΣ\nΤον αείμνηστο Δ. Βλάχο\nΝα ευχαριστήσουμε επίσης όσους αυτήν την στιγμή ξεχνάμε ...\nΌλους τούς αγνώστους που μας στηρίζατε κάθε εβδομάδα\nΑκόμη θέλουμε να ευχαριστήσουμε όλους εσάς που μας στηρίξατε όλα αυτά τα χρόνια οικονομικά με την διαφήμιση και με την συνδρομή σας\nΌλο το αρχείο της εφημερίδας έχει παραδοθεί στο δήμο Χαλκηδόνος για να είναι προσβάσιμο σε όλο τον κόσμο και όποιον το επιθυμεί -όπως ο ιστορικός του μέλλοντος – και φυσικά και στην κόρη μου Αντριάνα – Αγγελική Θεοδοσιάδου\nΕδώ θα ήθελα να ευχαριστήσω ιδιαίτερα τον δήμαρχο Χαλκηδόνος κ. Γιάννη Τσουκνιδά για την φροντίδα και την συμπαράσταση ώστε να μην χαθεί όλο αυτό το πλούσιο αρχείο της περιοχής η συμβολή του ήταν μεγάλη ...\nΩραιόκαστρο : Η ΔΕΥΑΩ ενημερώνει τους κατοίκους Λητής και Δρυμού\nΗ ΔΕΥΑΩ ενημερώνει τους κατοίκους Λητής και Δρυμού, ότι λόγω των καιρικών συνθηκών (καύσωνα) και επειδή το νερό δεν επαρκεί για να καλύψει τις ανάγκες, θα υπάρχουν τακτικές διακοπές υδροδότησης.\nΕκλογές 2019 - ΣΑΒΒΑΣ ΑΝΑΣΤΑΣΙΑΔΗΣ : "Δεν φοβήθηκα ποτέ τις ρήξεις όταν χρειάστηκε - Η «καθαρή έξοδος» από τα μνημόνια ήταν ένα ακόμη μεγάλο ψέμα του κ. Τσίπρα "\nΟ Βουλευτής Β΄ Θεσσαλονίκης της Ν.Δ. Σάββας Αναστασιάδης παραχώρησε συνέντευξη στο sait “makedonia press” και στο blog “ takalantapress.blogspot.com” της εφημερίδας «ΕΛΕΥΘΕΡΟ ΒΗΜΑ»\nΜεταξύ άλλων ο κ Σάββας Αναστασιάδης δίνει απαντήσεις σε ερωτήματα όπως :\n-Βρισκόμαστε στην τελική ευθεία των εκλογών…\n-Οι εξελίξεις στο Αιγαίο και η πρόκληση των Τούρκων στην ΑΟΖ της Κύπρου…\n-Τι έκανε για την περιφέρεια του …\nΕΡΩΤ : Eίμαστε στην τελική ευθεία των εκλογών Οι Έλληνες τα τελευταία χρόνια έκαναν πολλές θυσίες τι θα τους λέγατε ;\nΘα τους έλεγα να εμπιστευθούν της Νέα Δημοκρατία και τον Κυριάκο Μητσοτάκη. Να εμπιστευθούν την πολιτική δύναμη που συνθέτει, που συμφιλιώνει, κόντρα στο διχασμό που κάποιοι επιχειρούν να περάσουν στον κόσμο.\nΣτις 7 Ιουλίου να σκεφθούν ποιος μπορεί να πάει τη χώρα μπροστά. Ο κύριος «goback κυρία » που φόρεσε το μανδύα του ευρωπαίου; Ο κύριος «θα σκίσω τα μνημόνια» που έδωσε τα πάντα στην τρόικα και έβαλε τη χώρα στο γύψο για δεκαετίες; Ο εχθρός του επιχειρείν που υπόσχεται επενδύσεις; Ο άθεος που εμφανίζεται ως φίλος της Εκκλησίας; Ο θαυμαστής του Μαδούρο που καταπατά συνεχώς κάθε έννοια δημοκρατίας; Ο κολλητός του Καρανίκα και των Πολάκηδων; Ο οπαδός των επιδομάτων και των συσσιτίων που υπόσχεται ανάπτυξη; Ο εθνομηδενιστής που ξεπούλησε τη Μακεδονία στους εθνικιστές των Σκοπίων, εκχωρώντας εθνότητα, γλώσσα και κρατική οντότητα; Δεν είναι κενοί χαρακτηρισμοί, είναι η αλήθεια… Κι αυτά δεν πρέπει να τα παραβλέπει κανείς.\nΣτον αντίποδα, η Νέα Δημοκρατία ιστορικά είναι η μόνη πολιτική δύναμη που μπορεί να κρατήσει όρθια την Ελλάδα. Αλλά και σήμερα, τα τρία τελευταία χρόνια με πρόεδρο τον Κυριάκο Μητσοτάκη, σταθήκαμε με υπευθυνότητα απέναντι στους πολίτες, δεν δώσαμε ψεύτικες υποσχέσεις, δεν λαϊκίσαμε. Φτιάξαμε ένα πρόγραμμα συγκεκριμένο, κοστολογημένο και εφαρμόσιμο, για να βγάλουμε πραγματικά τον τόπο από την κρίση.\nΕΡΩΤ :Πιστεύεται ότι θα η ΝΕΑ δημοκρατία θα έχει αυτοδυναμία ;\nΝα το πιστεύω. Όλα τα σημάδια αυτό δείχνουν. Η επαφή με τους πολίτες δείχνει ότι υπάρχει μια αύρα, ένας άνεμος πολιτικής αλλαγής, που δεν αναστρέφεται με τίποτε! Στις 7 Ιουλίου ο ελληνικός λαός καλείται να ξεπεράσει και το τελευταίο ανάχωμα που βάζει ο Τσίπρας στην Ελλάδα μας: να δώσει αυτοδυναμία στην κυβέρνηση του Κυριάκου Μητσοτάκη ώστε να μην μπει η χώρα σε περιπέτειες, μιας και το αντίθετο θα οδηγήσει σε νέες εκλογές με απλή αναλογική. Και όλοι αντιλαμβανόμαστε τι θα σημαίνει αυτό για τη χώρα. Εμείς είμαστε κάθετα αντίθετοι στο μπάχαλο που θέλει να επιβάλλει στη χώρα ο Τσίπρας και ο ΣΥΡΙΖΑ. Αυτές είναι αλήθειες που θα πρέπει να τις λάβει σοβαρά υπόψη ο Έλληνας πολίτης, ώστε να πάει στη κάλπη με γνώση και ωριμότητα.\nΕΡΩΤ : Τι επιπτώσεις πιστεύετε ότι θα έχει για τη Χώρα το να πάμε σε νέες εκλογές;\nΟι επιπτώσεις θα είναι καταστροφικές. Πρώτον θα παρατείνει την αστάθεια και την αβεβαιότητα με ό,τι αυτό συνεπάγεται για τον τουρισμό και την εθνική οικονομία. Και δεύτερον θα την παρατείνει επ’ αόριστον μιας και οι επόμενες εκλογές θα γίνουν με την απλή αναλογική που επέβαλλε η κυβέρνηση Τσίπρα και ΣΥΡΙΖΑ. Όπως καταλαβαίνεται η χώρα θα μπει σε περιπέτειες, θα υπάρξει ακυβερνησία με όσα προβλήματα αυτή συνεπάγεται.\nΕΡΩΤ : · Η κυβέρνηση επικαλείται ότι μας έβγαλε από τα μνημόνια… ;\nΓια ποια έξοδο από το μνημόνιο μιλάμε; Άλλο ένα μεγάλο ψέμα του μεγάλου ψεύτη…Η Νέα Δημοκρατία προτείνει μία άλλη πολιτική, οικονομικά πιο αποτελεσματική και κοινωνικά πιο δίκαιη. Μια πολιτική που θα μειώσει φόρους και ασφαλιστικές εισφορές, θα τονώσει τη ρευστότητα στην πραγματική οικονομία και θα προσελκύσει επενδύσεις, ώστε η χώρα να πετύχει ισχυρή και διατηρήσιμη ανάπτυξη, να δημιουργηθούν πολλές και καλές θέσεις εργασίας και να ενισχυθεί η μέριμνα για τους πιο αδύναμους.\nΕΡΩΤ: Τι σας φοβίζει περισσότερο ; Ποιο θα είναι κατά την γνώμη σας το στίγμα των εκλογών;\nΔε με φοβίζει τίποτε. Πιστεύω ότι ο ελληνικός λαός θα κρίνει σωστά και δεν θα επιτρέψει να μπει η χώρα σε περιπέτειες. Ο κόσμος θα πρέπει να πάει στην κάλπη. Η αποχή στις προηγούμενες εκλογικές αναμετρήσεις του 2009 και του 2015 ήταν καταστροφική για τη χώρα. Στις 7 Ιουλίου δεν πρέπει να αφήσουμε την Ελλάδα στην τύχη της!\nΕΡΩΤ: Ποιο είναι το διακύβευμα;\nΤο διακύβευμα το εθνικών εκλογών της 7ης Ιουλίου είναι ίσως πιο ξεκάθαρο από ποτέ. Θα επιλέξουμε τον αδιανόητο συριζαϊκό αναχρονισμό ή την πρόοδο και ευημερία που εγγυάται ιστορικά η Νέα Δημοκρατία; Θα επιλέξουμε σταθερότητα και ασφάλεια ή τις αριστερίστικες αυταπάτες του κ. Τσίπρα; Το διακύβευμα είναι αν θα πούμε όχι σ’ αυτούς που κορόιδεψαν το λαό, αν θα πούμε όχι στους εθνομηδενιστές. Στις 7 Ιουλίου η Ελλάδα αλλάζει, η μεγάλη πολιτική αλλαγή έρχεται!\nΕΡΩΤ : Οι εξελίξεις στο Αιγαίο και η πρόκληση των Τούρκων στην ΑΟΖ της Κύπρου σας προβληματίζει ;\nΠροφανώς με προβληματίζει και μου δείχνει ότι κάποια στιγμή πρέπει να αποκτήσουμε σταθερή διπλωματία και εξωτερική πολιτική. Ωστόσο, παρόλο που είναι προεκλογική περίοδος, εμείς στη Νέα Δημοκρατία επιλέγουμε την ώρα των εξωτερικών απειλών να βάλουμε πάνω από όλα την εθνική ενότητα, ακόμη και αν η κυβέρνηση δεν επιδεικνύει ανάλογη στάση. Έχουμε επιλέξει να στηρίξουμε την εθνική γραμμή απέναντι στην ένταση που συνειδητά καλλιεργεί η Τουρκία στην Ανατολική Μεσόγειο και ιδιαίτερα απέναντι στην Κύπρο. Πρέπει να σας πω ότι ο Κυριάκος Μητσοτάκης από τα μέσα Μαΐου είχε ζητήσει από την ΕΕ να λάβει μέτρα στην περίπτωση που η Τουρκία παραβιάσει το διεθνές δίκαιο, προβλέποντας αυτή τη συμπεριφορά της Τουρκίας. Είναι κι αυτό ένα σοβαρό δείγμα της γνώσης, της υπευθυνότητας και της αποφασιστικότητας που διακρίνει τον αυριανό πρωθυπουργό. Και πιστεύω πρέπει να εκτιμηθεί από τους πολίτες.\nΕΡΩΤ : Τι κάνατε για την περιφέρεια σας; Γιατί να σας ψηφίσει ένας ψηφοφόρος στην Περιφέρειά σας;\nΣτη β΄ περιφέρεια έχουμε 8 δήμους που εκτείνονται σχεδόν στο σύνολο του νομού. Είναι μια απαιτητική περιφέρεια. Όλα τα χρόνια φροντίζω να είμαι κοντά στους συμπολίτες μου, με πολλούς από αυτούς έχουμε γίνει φίλοι πια, έχουμε προσωπική σχέση, δεν είναι απλοί ψηφοφόροι. Δεν τους επισκέπτομαι μόνο προεκλογικά αλλά πολύ τακτικά, ακόμη και τις καθημερινές. Έχω κάνει εκατοντάδες ερωτήσεις για θέματα που τους προβληματίζουν, θέματα αγροτικά, των ψαράδων, υγείας, συγκοινωνίας, τουρισμού ακόμη και θέματα που αφορούν την αυτοδιοικητική δομή. Πραγματικά θααδικούσα όχι εμένα αλλά τα… προβλήματα εάν ξεχώριζα κάποιες πρωτοβουλίες. Θα αδικούσα και όσους παλεύουν μακριά από τα αστικά κέντρα να επιβιώσουν με αξιοπρέπεια, όσους από εκεί διεκδικούν το καλύτερο γι’ αυτούς και τα παιδιά τους.\nΕπίσης θέλω να πω ότι στη 12ετή πορεία μου ως βουλευτής πορεύτηκα μέσα σε ένα πλαίσιο αρχών και αξιών που δεν το θυσίασα και δεν θα το θυσιάσω ποτέ και για τίποτε. Δεν υπέκυψα ποτέ στη γοητεία της εξουσίας, πολιτεύτηκα πάντα με οδηγό το συμφέρον της Πατρίδας και των πολιτών. Για να δώσω στην πολιτική την αξία και τον δυναμισμό που έχει χαθεί. Δεν φοβήθηκα ποτέ τις ρήξεις όταν χρειάστηκε. Έδωσα μεγάλη μάχη κόντρα στην κυβέρνησή μου για να μη καταργηθεί το αίτημα της αναγνώρισης της γενοκτονίας των Χριστιανικών πληθυσμών της ανατολής και το πέτυχα. Έδωσα, δίνω και θα δίνω σκληρή μάχη για το ζήτημα της συμφωνίας των Πρεσπών. Αμετακίνητος στις εθνικές θέσεις, χωρίς πατριδοκαπηλεία.\nΥπερασπίσθηκα με σθένος τα Εθνικά συμφέροντα και ζήτησα την απέλαση του Τούρκου Προξένου στην Κομοτηνή, όταν διαπίστωσα ότι αντιμάχεται τα εθνικά συμφέροντα. Ήμουν ο μόνος Έλληνας βουλευτής που τόλμησε να παραστεί, μέσα σε ένα εκρηκτικό κλίμα στην κηδεία του Κωνσταντίνου Κατσίφα στους Βουλιαράτες της Αλβανίας. Και έσωσα την τιμή της χώρας.\nΑυτά είναι για μένα τα σημαντικά.\nΕύχομαι στον φίλο Σάββα Αναστασιάδη πάντα δημιουργικούς αγώνες... και να του υπενθυμίσω ότι άτομα σαν αυτόν κοσμούν το Ελληνικό Κοινοβούλιο και τούς έχει ανάγκη και η Β ΘΕΣΣΑΛΟΝΙΚΗ και η ΕΛΛΑΔΑ !\nΗ αποκλειστική συνέντευξη του κ ΣΑΒΒΑ ΑΝΑΣΤΑΣΙΑΔΗ θα δημοσιευτεί στα blog:\nΚαθώς επίσης στο sait :\nΤΟΥ: ΔΗΜΟΣΙΟΓΡΑΦΙΚΟΥ ΟΡΓΑΝΙΣΜΟΥ ΜΑΚΕΔΟΝΙΑΣ


Ο Λευτέρης Γιοβανίδης κρατάει ένα «Τριαντάφυλλο στο στήθος» - ΤΑ ΝΕΑ\ntanea.gr > Ζωή & Τέχνες > Ο Λευτέρης Γιοβανίδης κρατάει ένα «Τριαντάφυλλο στο στήθος»\nΚαι μιλάει στα «ΝΕΑ»\nΟ Λευτέρης Γιοβανίδης κρατάει ένα «Τριαντάφυλλο στο στήθος»\nΟ καλλιτεχνικός διευθυντής του ΔΗΠΕΘΕ Κοζάνης, που μεταφράζει και σκηνοθετεί το μοναδικό έργο του Τενεσί Ουίλιαμς που έχει αισιόδοξο τέλος, μιλάει για την παράσταση, που θα παρουσιαστεί από τις 15 Ιανουαρίου στο Υπόγειο του Θεάτρου Τέχνης Καρόλου Κουν για 10 παραστάσεις.\nΜαρίνου Διονυσία 16 Ιανουαρίου 2020 | 20:44\nΗ γλυκόπικρη κωμωδία του Τενεσί Ουίλιαμς για τον έρωτα «Τριαντάφυλλο στο στήθος» παρουσιάζεται από 15 Ιανουαρίου στο Υπόγειο του Θεάτρου Τέχνης Καρόλου Κουν έως τις 26 Ιανουαρίου και μόνο για 10 παραστάσεις.\nΟ Λευτέρης Γιοβανίδης με το ΔΗΠΕΘΕ Κοζάνης όπου είναι καλλιτεχνικός διευθυντής, μεταφράζει και σκηνοθετεί το μοναδικό έργο του Ουίλιαμς που έχει αισιόδοξο τέλος. Γραμμένο σε μια στιγμή της ζωής του που ένιωθε χαρούμενος και ψυχικά ήρεμος, μετά από ένα ταξίδι του στην πολύβουη και ζωντανή, για τα μάτια του, νότια Ιταλία, το «Τριαντάφυλλο στο στήθος» είναι πολύ ευαίσθητο κείμενο.\nΠρωταγωνιστούν οι Ευγενία Αποστόλου, Ειρήνη Ιωάννου, Πηνελόπη Μαρκοπούλου, Γεράσιμος Μιχελής, Μάρω Σαουσοπούλου, Ισίδωρος Σταμούλης, Δημήτρης Τσίκλης και Τσαμπίκα Φεσάκη.\nΚεντρικό πρόσωπο είναι η Σεραφίνα Ντέλλε Ρόζε που παρομοιάζει το διπλό της κρεβάτι με θρησκεία. Είναι μια γυναίκα που έντονα αγαπά, ερωτεύεται, πονά, πιστεύει. Όταν πεθαίνει ο άντρας της, ψάχνει κάπου να χωρέσει τη λατρεία της για εκείνον. Στριμώχνει την ίδια της την “ψυχή” μέσα στην τεφροδόχο του. Αποστρέφεται τον κόσμο, που τολμά να θυμάται ένα λιγότερο θαυμαστό παρελθόν για το χαμένο της "τριαντάφυλλο".\nΠροσπαθεί μανιασμένα να κρατήσει την έφηβη κόρη της, Ρόζα, μακριά από τους "κυνηγούς" άνδρες. Ψάχνει πάντα απαντήσεις από μια ξεθωριασμένη Μαντόνα. Κι όταν ο Αλβάρο, ένας οδηγός φορτηγού, μπαίνει απρόσκλητος στο σπίτι της, εκείνη προσπαθεί να καταλάβει αν αυτό ήταν το σημάδι που περιμένει από την Παναγία. Η ζωή πρέπει πάντα να προχωράει.\nΟ Λευτέρης Γιοβανίδης μιλάει στα «Νέα» για την ιδέα της παράστασης, την μνήμη και την ζωή.\nΕίναι ένα αγαπημένο έργο που σκεφτόμουν καιρό να το δουλέψω. Ο Ουίλιαμς είναι ένας αγαπημένος - μαγικός συγγραφέας που δημιουργεί πάντα στα έργα του ένα δικό του κόσμο και οι ήρωες του κινούνται μέσα σε ένα δικό τους σύμπαν. Το Τριαντάφυλλο στο στήθος θεωρώ ότι ήταν μια ιδανική επιλογή για να παρουσιαστεί στην Κοζάνη από όπου και ξεκίνησε η παράσταση. Είναι ένα έργο που δεν ανεβαίνει συχνά, με μεγάλη ιστορία και πρόκληση να ασχοληθείς μαζί του.\nΌντας το μοναδικό έργο του Ουίλιαμς με αισιόδοξο τέλος, το "Τριαντάφυλλο στο στήθος", πώς ισορροπείτε ανάμεσα στο αρχικό δράμα και το πιο φωτεινό τέλος;\nΟ Ουίλιαμς επιστρέφοντας από ένα ταξίδι του στην Ιταλία που ήταν ευτυχισμένος, ερωτευμένος, που είχε περάσει υπέροχα εκεί, ίσως ήταν η πιο ευτυχισμένη περίοδος της ζωής του, αποφάσισε να γράψει για πρώτη μια κωμωδία, που τον πίεζαν όλοι να γράψει. Κατά την διάρκεια των προβών του πρώτου ανεβάσματος του Rose tattoo ήταν παρόν στις πρόβες και σχεδόν κάθε μέρα άλλαζε το κείμενο, σε σημείο που ήταν εξαντλητικό για τους ηθοποιούς. Στο τέλος είπε αυτή την κωμωδία κατάφερα να γράψω. Έχει τόση μαεστρία στο γράψιμό του. Γεννιούνται όλα τόσο αληθινά, γιατί είναι συναισθήματα που βιώνει ο άνθρωπος πραγματικά. Εξάλλου έτσι είναι και η ζωή. Ένα ταξίδι με δραματικές και φωτεινές στιγμές. Μερικές φορές είναι σα να πρέπει να περάσεις από το ένα στάδιο για να μπορέσεις να πας στο επόμενο.\nΠοια είναι τα κεντρικά σημεία που επιμένετε με τη σκηνοθεσία σας;\nΠάντα με ενδιαφέρει να ακουστεί το κείμενο. Να αφηγηθούμε την ιστορία. Είναι ένα έργο που όλοι θέλουν να ερωτευτούν. Όλοι, ο καθένας με τον τρόπο του, καίγεται για να συνευρεθεί ερωτικά. Είναι ένα ερωτικό έργο. Ένα έργο που υμνεί τον έρωτα ως πράξη. Επίσης, όπως κάνει εξάλλου πάντα ο Ουίλιαμς φωτίζει μοναδικά την τρυφερή αλλά και ανταγωνιστική σχέση της μάνας με την κόρη. Πόσο μπορεί να αποδεχθεί η μάνα ότι και η κόρη της μπορεί να έχει προσωπική ζωή. Όλοι οι ρόλοι είναι υπαρκτοί χαρακτήρες που βλέπουμε το ψυχογράφημα τους καθαρά απάνω στη σκηνή.\nΑυτή η αγωνιώδης προσπάθεια της ηρωίδας να κρατήσει τη μνήμη του άντρα της ζωντανή, πώς λειτουργεί για εσάς; Είναι μάταιη ή πολύ αληθινή;\nΔεν ξέρω να σας πω με σιγουριά τι είναι μάταιο και τι όχι. Ξέρω μόνο ότι καλό είναι, ότι νιώθει κανείς αληθινά να το εκφράζει, να το βιώνει. Είναι σημαντικό βέβαια και πάντα ζηλευτό να βλέπεις ανθρώπους ταγμένους σε μια σχέση αλλά αν παράφραζα λίγο μια φράση που λέει η Σεραφίνα, η κεντρική ηρωίδα μας, θα ταίριαζε πολύ σε μένα. «Όταν μια σχέση καίγεται, καλό είναι να την παίρνει ο άνεμος». Χωρίς να ξεχνώ ότι το είναι μας, είναι οι μνήμες μας.\nΓια σας το διπλό κρεββάτι μπορεί να είναι όντως θρησκεία όπως για την Σεραφίνα Ντέλλε Ρόζε;\nΝομίζω είναι η πιο ωραία ερώτηση σε συνέντευξη που μου έχουν κάνει γι’ αυτή μου την σκηνοθεσία. Είναι όλο το έργο αυτή η ερώτηση. Απαντώ μονολεκτικά. Ναι είναι θρησκεία. Το ωραίο του έργου είναι ότι αυτό η Σεραφίνα το λέει στον παπά. Κι εκεί αποκτάει άλλη αξία. Χάνει το οτιδήποτε πονηρό και γίνεται αληθινό, καθαρό και ιερό! Η ερωτική πράξη είναι μέρος της ζωής μας. Αν αντιμετωπίζουμε το σώμα μας ως ναό δεν υπάρχει τίποτα που να είναι μεμπτό. Πιστεύω και εμμένω ότι ένα ζευγάρι πρέπει να βρίσκει τρόπο να διατηρεί στη σχέση του τον ερωτισμό. Δεν πρέπει να χάνεται, δεν είναι φιλική σχέση. Φιλική σχέση έχω με μια φίλη μου, με την σύντροφο μου έχω κάτι άλλο που μας ενώνει. Η Σεραφίνα όλα τα χρόνια που ήταν παντρεμένη με τον άντρα της, διατηρούσε ζωντανή την ερωτική φλόγα για το σύντροφό της. Είναι μια μάχη αυτή καθημερινή για να μην χαθεί το πάθος, γιατί αν δεν το κυνηγάς μπορεί εύκολα να εξατμιστεί. Η καθημερινότητα πάντα λειτουργεί ισοπεδωτικά σ’ αυτά κι εσύ οφείλεις να βρεις τρόπο να δημιουργείς τις συνθήκες και να ξεγελάς το χρόνο. Θα έλεγα απλά ότι είναι στόχος ζωής το διπλό κρεβάτι μας να το θεωρούμαι ιερό.\nΗ ζωή πρέπει πάντα να προχωράει τελικά;\nΠάντα! Είναι μονόδρομος αυτό. Καταλαβαίνω ότι η απώλεια ενός ανθρώπου από τη ζωή μας για οποιοδήποτε λόγο, είναι κάτι σκληρό. Δύσκολο να αντιμετωπιστεί η απουσία αλλά ακόμα και η απόρριψη. Πρέπει όμως η ζωή να συνεχίζεται. Να γινόμαστε όσο περνάνε τα χρόνια πιο ανοιχτοί στο να αποδεχτούμε την φθαρτότητα μας. Να συμβιβαστούμε με την δική μας απώλεια. Ο Ουίλιαμς μέσα στο έργο λέει «καλό είναι κάνεις να βιώνει κανείς το πένθος του αλλά όταν το παρακάνει αυτό καταντάει εγωισμός». Γιατί ναι, το πιστεύω αυτό, πολλές φορές η απώλεια χτυπάει τον εγωισμό μας. Αλλά ακόμα και σε δύσκολες απώλειες πρέπει να βρίσκομαι το κουράγιο να συνεχίζουμε.\nΠαρουσιάζοντας Ουίλιαμς σ' ένα περιφερειακό θέατρο, τι προσδοκίες έχετε από τους θεατές;\nΘεωρώ σημαντική την ύπαρξη των Περιφερειακών θεάτρων στη χώρα μας. Περνώντας ως καλλιτεχνικός διευθυντής από το Δημοτικό Περιφερειακό Θέατρο Κοζάνης, κατάλαβα ότι αν υπάρχει πίστη από το Υπουργείο Πολιτισμού και δουλειά από τους διευθυντές των θεάτρων, μπορούν να γίνουν σημαντικά πράγματα στον πολιτισμό της χώρας μας. Η παραγωγή πολιτισμού δεν είναι ίδιο όπως η κατασκευή ενός δρόμου, που γίνεται μια φορά. Είναι ένας αγώνας καθημερινός που δεν τελειώνει ποτέ. Πρέπει να δημιουργείς κοινό και να το εκπαιδεύεις καθημερινά και συνεχώς. Τώρα η επιλογή να ανέβει το συγκεκριμένο έργο στην Κοζάνη ήταν ακριβώς στο να πετύχουμε να προσελκύσουμε τον κόσμο της Κοζάνης να έρθει στο θέατρο μας. Να δημιουργηθεί μια παράσταση που να απευθυνθεί σε περισσότερο κόσμο. Πράγμα που έγινε για το διάστημα που παιζόταν εκεί. Τώρα και για δέκα μόνο παραστάσεις έχουμε έρθει να δείξουμε την δουλειά μας στην Αθήνα μετά την πρόσκληση της καλλιτεχνικής διευθύντριας του Θέατρου Τέχνης κας Μαριάννας Κάλμπαρη.\nΑπόψε το 9ο Poikilo Night Trail στο Ποικίλο Ορος\nπροπόνηση Εσύ σε ποια «ζώνη» θα τρέξεις σήμερα;\nΑΝΑΛΥΣΗ Ο αντιβενιζελικός Καρυωτάκης\nΚαθ’ υπαγόρευση του ανέμου\nΤΟ ΠΟΙΗΜΑ ΤΗΣ ΤΕΛΕΥΤΑΙΑΣ ΣΕΛΙΔΑΣ Εν Σπάρτη


ΧΑΠΠΥ ΜΠΕΡΘ - ΝΤΑΙΗ ΤΟΥ ΧΟΥΝΤΑ (Ακατάλληλο για νεοφασίστες κάτω των 17 ετών) - Κατιούσα\nΑρχική/Ιστορία/ΧΑΠΠΥ ΜΠΕΡΘ – ΝΤΑΙΗ ΤΟΥ ΧΟΥΝΤΑ…\nΕδώ επί 7 χρόνια επαίζετο το πορνό «21η Απριλίου» και δεν ευρέθη ούτε ένας εισαγγελέας να το απαγορεύση! Και επειδή μεθαύριο εορτάζουμε τα οκτώ χρόνια από την πρεμιέρα του πορνό, κλέψαμε το έργο απ’ την ταινιοθήκη της ΕΣΑ για να σας το προβάλουμε! – Ένα χρόνο μετά την πτώση της χούντας ο ΚΥΡ σχολιάζει με την πένα του έργα και ημέρες της δικτατορίας των συνταγματαρχών.\nΈνα χρόνο μετά την πτώση της χούντας ο γνωστός σκιτσογράφος ΚΥΡ (Γιάννης Κυριακόπουλος) σχολιάζει με την πένα του έργα και ημέρες της δικτατορίας των συνταγματαρχών, από τη στήλη του στην Απογευματινή:\nΓια να διαβάζεται πιο εύκολα κόψαμε την ιστοριούλα και την παρουσιάζουμε παρακάτω κομμάτι κομμάτι. Σαν εισαγωγή, κάτω από τον κεντρικό τίτλο, ο ΚΥΡ σημειώνει: «Ο κ. Εισαγγελεύς απηγόρευσε την «Εμμανουέλα» ως ταινία ανήθικη! Τι περίεργον! Εδώ επί 7 χρόνια επαίζετο το πορνό «21η Απριλίου» και δεν ευρέθη ούτε ένας εισαγγελέας να το απαγορεύση! Και επειδή μεθαύριο εορτάζουμε τα οκτώ χρόνια από την πρεμιέρα του πορνό, κλέψαμε το έργο απ’ την ταινιοθήκη της ΕΣΑ για να σας το προβάλουμε! (Η ταινία είναι ακατάλληλος για νεοφασίστες κάτω των 17 ετών)»\nΓελοιογραφίες δικτατορία ΚΥΡ Πολυτεχνείο Σκίτσα Σκιτσογράφοι Χούντα


Το πρόγραμμα περιλαμβάνει τραγούδια από τα Δωδεκάνησα, τη Μικρά Ασία, τις Κυκλάδες κ.α. Ο θρηνητικός τους χαρακτήρας ταιριάζει απόλυτα με το Θεολογικό νόημα των ημερών της Σαρακοστής και εισάγουν τον ακροατή στη σφαίρα της μετάνοιας, των δακρύων και τελικά της κάθαρσης.\nΤη Ζωή Μήλιου συνοδεύουν οι Μιχάλης Τσατήρης(κανονάκι), Γιάννης Μεγαλούδης(λαούτο) και Παναγιώτης Κουστένης(λύρα πολίτικη).\nΣυνδετικός κρίκος ανάμεσα στα τραγούδια η ποίηση του Ρωμανού Μελωδού σε μετάφραση του π. Ανανία Κουστένη. Διαβάζει ο δημοσιογράφος του ραδιοφωνικού σταθμού της Εκκλησίας της Ελλάδος Κώστας Παππάς.\nΠωλείται κανονάκι κατασκευής Kenan Ozten σε άριστη κατάσταση.\nΓια πληροφορίες στο τηλ. 6977542669. Ώρες 18.00-21.00\nΠερισσότερα: Μουσικές Εκδόσεις